Perak tidak sanggup diaibkan kali kedua
Oleh MUHAMMAD ZUHAILY BADLISHAH

7 September 2020, 8:58 pm
KUALA LUMPUR – Perak perlu mengelak daripada terus dijadikan bahan jenaka menjelang aksi Liga Super seterusnya menentang kelab Universiti Teknologi Mara (UiTM) FC di Stadium Perak, Ipoh pada Jumaat ini.
Ia susulan kekalahan memalukan 0-7 The Bos Gaurus kepada juara bertahan yang juga pendahulu Liga Super, Johor Darul Ta’zim (JDT) pada perlawanan keenam di Stadium Sultan Ibrahim kelmarin.
Jika Perak tidak mengambil iktibar daripada perlawanan itu, nasib sama bakal menanti mereka, kali ini kepada pasukan berstatus lebih kerdil seperti UiTM yang menewaskan naib juara musim lalu, Pahang 1-0 di Shah Alam semalam.
Ketua jurulatih Perak, Mehmet Durakovic menggesa anak-anak buahnya agar tidak mengulangi kesilapan ketika menentang JDT dan bangkit menebus maruah mereka dengan mencatat kemenangan melalui prestasi yang lebih membanggakan.
“Kesilapan sendiri menyebabkan kami kalah besar dengan JDT. Jadi ini adalah masa terbaik untuk pasukan mengambil iktibar dan belajar daripada kesilapan untuk perlawanan seterusnya.
“Kami akan berbincang dan menilai semula apa yang telah berlaku ketika bertemu JDT. Saya amat berharap semua pemain akan bersama-sama bangkit untuk meraih tiga mata di Ipoh selepas ini.

“Saya juga mengharapkan para pemain terus bersemangat dan mendapatkan semula keyakinan untuk perlawanan menentang UiTM yang sangat penting bagi kami,” katanya.
Ia adalah kekalahan kedua berturut-turut The Bos Gaurus selepas terdahulu tewas 0-1 kepada Melaka United selepas saingan Liga Super kembali bersambung setelah tertangguh sejak Mac lalu ekoran penularan wabak pandemik Covid-19.
Kali terakhir juara Piala Malaysia 2018 itu merasai nikmat kemenangan dalam saingan Liga Super ialah ketika menewaskan kelab Petaling Jaya (PJ) City FC 2-0 pada 11 Mac lalu. – K! ONLINE


Projek ternakan ikan sangkar di Sungai Menghulu
Oleh KOSMO!

7 September 2020, 6:50 pm
Oleh NUR AMALINA AZMAN
LANGKAWI – Kedah Agro Holdings Berhad bekerjasama dengan FMR Agro Aqua Culture Sdn. Bhd. bagi mengusahakan projek ternakan ikan sangkar dengan kos kira-kira RM2 juta di Tapak Sistem Kultur Laut di Sungai Menghulu di sini.
Pengerusi Jawatankuasa Pertanian dan Industri Makanan, Perusahaan Perladangan dan Komoditi serta Pengangkutan dan Hal Ehwal Masyarakat India Negeri Kedah, Azman Nasrudin berkata, beberapa jenis ikan akan diternak di situ antaranya ikan kerapu hibrid, ikan merah dan ikan siakap.
“Pada hari ini, kita melepaskan sebanyak 25,000 benih ikan ke dalam sangkar buat permulaan,” katanya selepas merasmikan Tapak Sistem Kultur Laut FMR Agro Aqua Culture Sdn. Bhd. di sini hari ini.
Kata beliau, tapak projek itu mengandungi sebanyak 50 buah sangkar dengan keluasan kawasan kira-kira satu hektar.
“Setiap sangkar dijangka boleh menghasilkan kira-kira 1000 tan ikan,” ujarnya.

Azman berkata, pihaknya menjangkakan tuaian pertama ikan merah boleh dilakukan pada April depan dengan jumlah berat anggaran tuaian sebanyak dua tan.
“Masa tuaian adalah mengikut jenis ikan dan ia dianggarkan mengambil masa antara empat ke enam bulan sebelum ikan mencapai saiz yang dikehendaki untuk pasaran,” ujarnya.
Menurut Azman, sebahagian daripada ikan kerapu akan diproses sebagai filet sejuk beku apabila mencapai berat lima kilogram (kg) setiap ekor.
“Buat masa ini kita menumpukan kepada pasaran tempatan kerana pintu sempadan masih belum dibuka sepenuhnya,” katanya.
Sementara itu, berhubung isu lambakan ikan di Kuala Kedah, Azman menjelaskan keadaan tersebut berlaku susulan pandemik Covid-19 yang berlaku di negeri ini.
“Kalangan pemborong tidak masih bimbang untuk mengambil ikan di situ, walau bagaimanapun kerja-kerja sanitasi di kawasan terlibat telah dilakukan bagi mengurangkan kerisauan peraih dan pemborong hasil tangkapan laut itu,” tambahnya. – K! ONLINE


Peruncit di KLIA bakal nikmati diskaun 30 peratus sewaan tahun depan
Oleh KOSMO!

7 September 2020, 6:28 pm
Oleh NUR SHARIEZA ISMAIL
SEPANG – Kira-kira 650 peruncit di lapangan terbang kendalian Malaysia Airports akan menikmati tambahan 30 peratus pengurangan kadar sewa daripada kadar sedia ada mulai tahun depan.
Menteri Pengangkutan, Datuk Seri Wee Ka Siong berkata, inisiatif itu diberikan supaya peruncit terlibat dapat terus menawarkan pengalaman runcit yang menarik kepada pengunjung lapangan terbang dalam tempoh pemulihan secara beransur-ansur industri penerbangan.
“Sebelum ini, Pengerusi Malaysia Airports, Datuk Dr. Zambry Abd. Kadir mengumumkan rebat sewaan sebanyak 50 peratus selama enam bulan pada tahun ini berjumlah kira-kira RM22 juta.
“Bantuan berterusan ini diharap dapat membantu meringankan beban peruncit yang kebanyakan adalah Perusahaan Kecil Sederhana (PKS) dan operator runcit berskala sederhana untuk terus beroperasi,” katanya pada sidang akhbar selepas perasmian platform e-dagang ‘shopMYairports’ di Lapangan Terbang Antarabangsa Kuala Lumpur (KLIA) di sini hari ini.
Sementara itu, Ka Siong berkata, platform e-dagang runcit pelancongan, shopMYairports diyakini dapat menyumbang sekurang-kurangnya 10 peratus peningkatan kepada jualan runcit di lapangan terbang sekali gus memberi peluang kepada peruncit lapangan terbang untuk mengembangkan pasaran mereka.

Beliau berkata, pengenalan platform dalam talian itu adalah sebahagian daripada rancangan Airport 4.0 di bawah inisiatif transformasi digital pihaknya untuk meningkatkan pengalaman penumpang terutama di bahagian runcit.
“Kita sasarkan dengan adanya platform e-dagang runcit pelancongan pertama di Malaysia iaitu shopMYairports ini, ia akan dapat memacu jualan runcit.
“Sebelum pandemik Covid-19, jumlah keseluruhan jualan runcit yang telah dicatatkan adalah sebanyak RM2.8 bilion,” katanya. – K! ONLINE


Tentera Filipina gempur sarang Abu Sayyaf
Oleh KOSMO!

7 September 2020, 8:44 pm
MANILA – Seorang suspek pengganas terbunuh, manakala dua askar dan tiga penduduk awam cedera selepas tentera Filipina menyerbu tempat persembunyian kumpulan militan Abu Sayyaf di Alicia, Zamboanga semalam, lapor portal berita Manila Bulletin.
Laporan dari Markas Mindanao Barat mengenal pasti suspek yang dibunuh itu sebagai Idris Aquilon. Dia dilaporkan menjadi sahabat karib komander Abu Sayyaf, Furuji Indama yang maut dalam operasi tentera Filipina pada April 2016.
Sementara itu, identiti askar dan penduduk awam yang cedera belum didedahkan oleh tentera.
Komander Pasukan Bertindak Bersama Semenanjung Zamboanga dan Lanao, Mejar Jeneral Generoso Ponio berkata, pihak tentera menyerbu tempat persembunyian Abu Sayyaf itu sekitar pukul 3.15 pagi.
Menurutnya, serbuan dilakukan selepas tentera menerima maklumat risikan mengenai kehadiran individu mencurigakan di kawasan tersebut.
Ponio menambah, pasukan tentera berbalas tembakan dengan sejumlah lelaki bersenjata selama 30 minit sebelum kesemua suspek melarikan diri.

“Kami percaya sebilangan militan cedera dan mungkin meninggal dunia akibat kehilangan darah selepas pertembungan tersebut,” kata Polo.
Mayat Idris ditemui di lokasi kejadian. Tentera turut merampas tiga raifal grenad, sebuah kelopak peluru dan beberapa bahan letupan serta sejumlah peluru.
Mereka yang cedera pula dibawa ke beberapa buah hospital di wilayah Sibugay untuk mendapatkan rawatan. – Agensi


Covid-19: 62 kes baharu, 50 di Kluster Benteng LD
Oleh KOSMO!

7 September 2020, 6:38 pm
Oleh SITI A’ISYAH SUKAIMI
PUTRAJAYA – Kes jangkitan Covid-19 hari ini meningkat mendadak kepada 62 kes dengan 50 daripadanya di Kluster Benteng LD menjadikan jumlah keseluruhan kes positif dalam negara sebanyak 9,459 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada 62 kes tersebut, 56 kes adalah penularan tempatan melibatkan 30 warganegara dan 26 warga asing.
“Daripada 56 jumlah kes penularan tempatan, 50 kes membabitkan Kluster Benteng LD di Sabah yang mana kluster ini telah dikenal pasti pada 1 September lalu.
“Empat lagi kes penularan tempatan dilaporkan di Kedah dengan dua daripadanya di kluster baharu iaitu Kluster Sungai yang dikenal pasti di sebuah pusat perubatan,” katanya dalam satu kenyataan hari ini.
Noor Hisham berkata, selain itu, satu kes baharu direkodkan membabitkan kes saringan Kluster Telaga dan satu lagi kes saringan bergejala di sebuah klinik pergigian di Alor Setar.
“Seterusnya, satu lagi kes di Sabah membabitkan jangkitan pernafasan akut teruk yang dikesan di Hospital Lahad Datu,” katanya.

“Kes penularan tempatan turut dikesan di Pulau Pinang membabitkan kes saringan kontak rapat kepada kes positif ke-9,397,” katanya.
Bagi kes import pula, Noor Hisham berkata, sebanyak enam kes dilaporkan melibatkan dua warganegara dan empat warga asing yang mendapat jangkitan dari negara Turki, Bangladesh, Indonesia dan Mesir.
Tambah beliau, terdapat enam kes positif sedang dirawat di Unit Rawatan Rapi (ICU) dengan empat kes memerlukan bantuan pernafasan serta tiada pertambahan jumlah kematian. -K! ONLINE


Tanpa ke pawagam, Jebat kutip RM1.3 juta
Oleh MOHD. HAIKAL ISA

7 September 2020, 6:07 pm
KUALA LUMPUR – Filem lakonan Sharnaaz Ahmad dan Nelydia Senrose, Jebat berjaya mencatat RM1.3 juta dalam masa empat hari tayangan walaupun tidak ditayangkan di pawagam.
Perkara tersebut dimaklumkan melalui satu hantaran status Instagram rasmi, Astro Shaw sebentar tadi.
“RM1.3 juta dalam masa empat hari tayangan. Terima kasih kepada semua yang telah menyokong dan menonton filem Jebat,” tulis kenyataan tersebut.
Sementara itu, Sharnaaz melalui Instagramnya meluahkan rasa gembiranya dengan kejayaan tersebut.
“Semua rezeki Allah punya bukan kita punya. Bakat dan seni ini Allah kasi pinjam sahaja,” tulis Sharnaaz atau nama sebenarnya, Sharnaaz Ahmad Basir Ahmad, 35, sebentar tadi.
Selain Sharnaaz dan Nelydia, filem Jebat menampilkan pelakon Idris Khan, Peter Davis, Carmen Soo, Rahim Buang, Sangeeta Krisnasamy dan Louisa Chong.

Jebat mengisahkan seorang bekas ketua gangster (lakonan Sharnaaz) yang telah bertaubat dan cuba hidup sebagai orang biasa dengan bekerja sebagai penternak ikan dan berkahwin. Pada masa sama, Jebat cuba menyembunyikan kehidupan lampaunya sebagai kaki gangster daripada isteri (Nelydia Senrose) tercintanya.
Filem ini merupakan versi filem bagi drama bersiri Bukan Kerana Aku Tak Cinta yang pernah mencipta fenomena dalam kalangan peminat pada 2013.
Filem arahan Jamal Khan tersebut ditayangkan menerusi Astro First saluran 480 bermula 3 September 2020. – K! ONLINE


Kerajaan Selangor tidak biarkan rakyatnya hilang pekerjaan
Oleh KOSMO!

7 September 2020, 5:53 pm
Oleh MOHAMAD NAUFAL MOHAMAD IDRIS
SHAH ALAM- Kerajaan Selangor tidak akan membiarkan rakyatnya hilang pekerjaan susulan pendigitalan dan automasi beberapa sektor pekerjaan.
Menurut Menteri Besar Selangor, Datuk Seri Amirudin Shari, sebaliknya kerajaan negeri akan menawarkan latihan bagi meningkatkan kemahiran tenaga kerja.
“Kita beruntung kerana sejak 2016 sudah lancarkan konsep negeri pintar dan menjelang 2025, kita tetapkan gagasan bawa Selangor ke arah digitalisasi.
“Kita kena lihat kesan kepada pekerja kerana banyak kilang pengeluaran masih berasaskan tenaga kerja sebab itu pakej ketiga (rangsangan ekonomi) kita umumkan (akan menawarkan ) latihan kemahiran (kepada rakyat Selangor) , ” katanya pada ucaptama Dialog Belanjawan Negeri Selangor 2021 di Pusat Perdagangan Setia City hari ini.
Selain itu, Amirudin turut menyatakan komitmen kerajaan negeri untuk memulihkan ekonomi negeri seperti sebelum pasca Covid-19 bagi memastikan Selangor kekal sebagai peneraju ekonomi Malaysia.

Sementara itu, menurut salah seorang panelis program dialog itu yang merupakan Ahli Bersekutu Suruhanjaya Persaingan Malaysia (MyCCC), Prof. Madya Dr. Madeline Berma berkata, kerajaan Selangor perlu mula mencari kaedah baharu bagi meningkatkan pendapatan negeri.
Tegas beliau, ini penting bagi memastikan Selangor tidak terlalu bergantung harap terhadap sumber bumi sebagai cara mereka menjana pendapatan kerajaan.
“Sekiranya sumber bumi ini habis, apa yang kita nak tinggalkan pada cucu cicit kita.
“Kita harus mengembeleng tenaga dan idea dari sekarang untuk mencari kaedah baru untuk meningkatkan pendapatan Selangor, ” ujarnya. -K!ONLINE


Tubuh Unit Jenayah Alam Sekitar perangi Jenayah pencemaran
Oleh MOHD YUNUS YAKKUB

7 September 2020, 4:33 pm
KUALA SELANGOR – Sebuah Unit Jenayah Alam Sekitar di peringkat Polis Diraja Malaysia ( PDRM ) bakal dibentuk dalam masa terdekat.
Menteri Alam Sekitar dan Air, Datuk Seri Tuan Ibrahim Tuan Man berkata berkata, unit tersebut akan bersama – sama penguat kuasa di bawah kementerian dalam memantau dan bertindak dalam menangani jenayah pencemaran alam sekitar terutama sungai.
Katanya, setakat ini perbincangan telah dilakukan bersama Menteri Kanan Pertahanan, Datuk Seri Ismail Sabri berhubung perkara tersebut.
“Secara dasarnya, Ismail Sabri telah bersetuju untuk Kementerian Alam Sekitar dan Air diletakkan di bawah sektor keselamatan memandangkan isu berkaitan air dan alam sekitar ini dilihat berpontensi menjejaskan keselamatan negara terutamanya ekonomi dan kesejahteraan rakyat sekiranya sebarang bencana berlaku.
“Kita akan berbincang dengan Menteri Dalam Negeri ( Datuk Seri Hamzah Zainuddin ) selepas ini bagi merealisasikan pembentukan unit tersebut,” katanya pada sidang akhbar di sini hari ini.
Terdahulu beliau melawat Loji Rawatan Air Sungai Selangor Fasa 1 dalam melihat sendiri perkembangan pemulihan air susulan pencemaran bau sebelum ini.

Menurut Tuan Ibrahim, menerusi unit itu akan memberikan tindakan efisyen dari segi bidang kuasa PDRM berhubung isu pencemaran itu.
Dalam perkembangan berlainan, beliau menegaskan kertas siasatan berhubung pencemaran itu akan disiapkan Jumaat ini.
“Jabatan Alam Sekitar dan Suruhanjaya Perkhidmatan Air Negara dalam proses penyediaan kertas siasatan di bawah Akta Kualiti Alam Sekeliling 1974 (Akta 127) dan Akta Industri Perkhidmatan Air 2006 (Akta 655),” jelasnya.
Mengulas mengenai kelewatan penerimaan bekalan air, Tuan Ibrahim menegaskan kerana didorong pelbagai faktor antaranya melibatkan jarak kawasan penempatan daripada loji, kawasan kediaman yang tinggi dan berbukit kerana agihan turut melibatkan faktor tekanan air dan graviti.
“Secara amnya, selepas loji mula beroperasi, air akan mula dirawat dan memenuhkan kolam agihan dan proses ini memerlukan satu tempoh masa sebelum boleh diagihkan kepada pengguna.
“Bagaimanapun, kita menyasarkan semua pengguna akan menerima bekalan air seperti biasa pada Rabu ini,” katanya. – K! ONLINE


Kerjasama warga PDRM bantu jaga Perak
Oleh KOSMO!

7 September 2020, 4:24 pm
Oleh ASLIZA MUSA
IPOH – Ketua Polis Perak, Datuk Razarudin Husain menyifatkan kerjasama dan komitmen penuh dalam kalangan warga polis Kontinjen Perak membolehkan negeri itu dapat dijaga dengan baik.
Beliau berkata, idea-idea bernas dan sikap proaktif yang ditunjukkan pegawai dan anggota juga amat memberangsangkan selain mendapat sokongan padu mereka sepanjang kariernya di negeri berkenaan.
“Sepanjang perkhidmatan saya, Perak adalah negeri yang kita dapat kawal dengan baik. Bukan disebabkan saya sebagai ketua polis sebaliknya kerjasama warga PDRM yang tahu tugas dan tanggungjawab mereka.
“Terima kasih saya ucapkan terutama kepada ketua jabatan, ketua polis daerah, ketua polis balai dan warga PDRM lain yang terlibat menentukan negeri ini dalam keadaan yang sangat selesa,” katanya dalam sidang akhbar selepas Majlis Serah Terima Tugas Ketua Polis Perak di Mes Pegawai Kanan di sini hari ini.
Razarudin yang memulakan khidmat di Perak sebagai Timbalan Ketua Polis Perak pada 8 Jun 2018 sebelum menggalas jawatan Ketua Polis Perak pada 26 Mac 2019, kini dilantik sebagai Pengarah Jabatan Siasatan Jenayah Narkotik (JSJN) Bukit Aman.

Berikutan pertukaran Razarudin itu, Timbalan Ketua Polis Perak, Datuk Goh Boon Keng kini memangku jawatan Ketua Polis Perak.
Majlis Serah Terima Tugas jawatan itu diadakan di Mes Pegawai Kanan yang turut disaksikan Pengarah Jabatan Pencegahan Jenayah dan Keselamatan Komuniti (JPJKK) Bukit Aman, Datuk Zainal Abidin Kasim. -K! ONLINE


4 kilang di Sungai Gong ditarik balik lesen
Oleh MOHD RASDAN AHMAD

7 September 2020, 4:44 pm
KUALA LUMPUR – Empat buah kilang di kawasan Sungai Gong, Rawang dikenakan tindakan ditarik balik lesen semula kerana menjalankan aktiviti tambahan tanpa kebenaran ketika satu operasi bersepadu yang dijalankan oleh pihak Majlis Perbandaran Selayang (MPS) hari ini.
Pengarah Jabatan Korporat MPS, Mohammad Zin Masoad berkata, dalam operasi itu, sebanyak 15 buah kilang telah diperiksa untuk memastikan setiap kilang beroperasi dengan sah dan mematuhi syarat-syarat yang telah ditetapkan oleh MPS dan agensi yang berkaitan.
“Hasil pemeriksaan, MPS telah mengeluarkan Notis Pematuhan Syarat Lesen Premis Perniagaan MPS 2020 ke atas lima buah kilang dimana empat kilang telah dikenakan tindakan ditarik lesen semula kerana menjalankan aktiviti tambahan tanpa kebenaran dan sebuah pejabat urusan perniagaan telah didapati beroperasi tanpa lesen.
“Kesemua tindakan dibuat dibawah Undang-Undang Kecil Tred, Perniagaan dan Industri (MPS) 2007,” jelasnya melalui satu kenyataan di sini hari ini.
Pada operasi yang sama, pihak MPS telah ke kilang penyelenggaraan jentera di kawasan sama yang disyaki menjadi punca pencemaran air di kawasan tersebut untuk penyerahan notis dibawah Seksyen 70(1) Akta Jalan, Parit dan Bangunan 1974 atas kesalahan membina bangunan tanpa kebenaran.
“Pihak syarikat diberi tempoh tiga hari untuk mengemukakan dokumen berkaitan kepada MPS sebelum tindakan roboh dilaksanakan.

“Selain itu, pihak Pejabat Daerah dan Tanah (PDT) Gombak juga telah menyerahkan Borang 7A (Notis Untuk Memulih Pelanggaran Syarat) atas kesalahan melanggar syarat guna tanah,” jelasnya.  -K!  ONLINE.


Nelayan Myanmar tangkap ikan di zon larangan dicekup
Oleh KOSMO!

7 September 2020, 5:56 pm
Oleh TOREK SULONG
PASIR PUTEH – Agensi Penguatkuasaan Maritim Malaysia (Maritim Malaysia) Kelantan menahan sebuah bot nelayan tempatan kelas C bersama tekong dan empat awak-awak nelayan warga Myanmar kira-kira 10 batu nautika dari Pantai Tumpat semalam.
Pengarah Maritim Malaysia Kelantan, Kepten Maritim Muhd. Nur Syam Asmawie Yaacob berkata, tangkapan itu dilakukan pada pukul 9.03 malam selepas menerima maklumat komuniti maritim tempatan.
Menurutnya, semasa tangkapan dijalankan bot terbabit sedang menjalankan aktiviti menunda di zon larangan bagi bot kelas C selain kesalahan melanggar syarat lesen menangkap ikan.
“Mengikut peraturan yang dikeluarkan, bot kelas C bagi perairan Kelantan hanya boleh menangkap ikan pada jarak 12 batu nautika ke atas,” katanya dalam satu kenyataan di sini hari ini.
Asmawie berkata, hasil pemeriksaan lanjut mendapati, bot tersebut didaftarkan di negeri Pahang dan kesemua nelayan yang ditahan berusia di antara 29 hingga 41 tahun itu memiliki dokumen yang sah.

Tambahnya, hasil tangkapan yang dirampas dianggarkan sebanyak 500 kilogram bernilai RM2,500.
“Bot bersama tekong dan empat awak-awak dibawa ke Ibu Pejabat Maritim Malaysia Kelantan di Tok Bali dekat sini untuk diasatan lanjut.
”Kita juga akan mempertingkatkan pemeriksaan terhadap bot nelayan tempatan dalam usaha untuk mengesan tonto di laut selain mencegah kemungkinan berlakunya pelbagai kegiatan penyeludupan yang menggunakan menggunakan bot nelayan tempatan,” katanya.
Kes disiasat mengikut Seksyen 8(b) Akta Perikanan 1985. – K! ONLINE


Honda Accord generasi baharu kuasai segmen D
7 September 2020, 6:17 pm
Honda Malaysia menerima lebih 920 tempahan bagi model Accord generasi ke-10 yang diperkenalkan pada Februari lalu, sekali gus membantu syarikat itu muncul selaku peneraju segmen D menerusi penguasaan 40 peratus pasaran.
Menurut satu kenyataan, Honda Malaysia mengesahkan kiriman hampir 500 unit Accord baharu kepada pelanggan.
Untuk makluman, dominasi dalam segmen D itu membabitkan tempoh separuh tahun pertama 2020 iaitu hingga bulan Jun lalu.
Berdasarkan data, jumlah tempahan paling tinggi bagi Honda Accord baharu iaitu 42 peratus datangnya daripada pelanggan di wilayah tengah.
Kelompok pembeli kedua tertinggi datangnya zon selatan negara dengan kadar 23 peratus manakala golongan pembeli di negeri-negeri utara merangkumi 19 peratus.

Honda Malaysia mengesahkan warna kereta Platinum White Pearl adalah pilihan paling popular dengan catatan 33 peratus daripada keseluruhan tempahan.

Sekadar makluman, Honda Malaysia cuma menawarkan satu pilihan enjin iaitu 1.5 liter VTEC dengan pengecas turbo. Syarikat itu mendakwa enjin baharu berkenaan adalah jauh lebih berkuasa berbanding enjin 2.4 liter sebelum ini.
Enjin bersesaran 1,498cc itu mampu mengekstrak kuasa sekuat 201PS pada 5,500rpm dengan tork puncak 260Nm, disalurkan terus ke roda depan dengan bantuan kotak gear automatik CVT.
Honda Accord ada dua varian iaitu model asas 1.5 TC berharga serendah RM178,203 dan varian tertinggi iaitu 1.5 TC-P dikenakan caj bermula pada RM187,390.
Perlu diingatkan bahawa senarai harga itu membabitkan atas jalan tanpa insurans sehingga 31 Disember ini dan tertakluk kepada perubahan.


Langkah penyimpanan air berlebihan, sukarkan proses pemulihan
Oleh MOHD RASDAN AHMAD

7 September 2020, 4:37 pm
KUALA LUMPUR – Sebanyak 55 kawasan yang sepatutnya menerima bekalan air bermula pada pukul 12 tengah malam tadi masih belum menerimanya disebabkan penyimpanan air yang berlebihan oleh pengguna di kawasan yang mula menerima bekalan air.
Ketua Komunikasi Korporat Air Selangor, Elina Baseri berkata, pengurusan Air Selangor menasihatkan pengguna agar tidak menyimpan dan menggunakan air berlebihan bagi memastikan proses pemulihan bagi kawasan-kawasan yang masih terjejas berjalan lancar dan mengikut jadual pelan pemulihan.
“Secara keseluruhan, kira-kira 75.31 peratus daripada 1,292 kawasan terlibat dengan gangguan bekalan air tidak berjadual itu telah pulih sepenuhnya.
“Air Selangor sedang mengambil tindakan untuk menstabilkan sistem agihan bagi memulihkan kawasan-kawasan ini,” katanya dalam kenyataan akhbar hari ini.
Dalam pada itu, Elina memberitahu, kawasan Hulu Selangor telah pulih sepenuhnya daripada gangguan bekalan air tidak berjadual dengan peratusan 100 peratus.
“Disusuli dengan kawasan Kuala Selangor (99.25%), Petaling (92.43%), Gombak (76.64%), Kuala Lumpur (52.63%), Kuala Langat (50%) dan Klang/Shah Alam (38.42%),” katanya.

Tambahnya, pihaknya juga menasihatkan para pengguna bagi mendapatkan maklumat rasmi melalui hebahan rasmi atau saluran-saluran interaksi Air Selangor dan tidak menyebarkan berita tidak sahih berkaitan dengan ini.
“Para pengguna dinasihatkan untuk merujuk aplikasi Air Selangor, semua saluran rasmi media sosial Air Selangor termasuk Twitter, Facebook, Instagram dan laman sesawang kami di www.airselangor.com untuk mendapatkan maklumat sahih berhubung info terkini bekalan air.
“Pihak kami mohon kerjasama pengguna untuk tidak menyebarkan mesej tidak sahih bagi mengelakkan kekeliruan kepada pengguna lain,” katanya. – K! ONLINE.


Bekalan dadah cukup untuk pasaran seluruh negara
Oleh MUHAMMAD AYMAN GHAFFA

7 September 2020, 5:49 pm
KOTA BHARU – Polis percaya dadah bernilai lebih RM42.2 juta yang dirampas dalam serbuan di sebuah rumah di Tanjung Chat di sini minggu lalu cukup untuk bekalan seluruh penagih dadah di seluruh negara.
Ketua Polis Kelantan, Deputi Komisioner Shafien Mamat berkata, rampasan melibatkan dadah jenis ganja seberat 1,293 kilogram (kg), syabu (972.4 kg) dan pil yaba sebanyak 11,800 biji.
“Dengan jumlah dadah yang dirampas ini, ia cukup untuk pasaran tempatan.
“Dadah yang dipercayai dibawa masuk dari negara jiran itu dirampas di sebuah rumah di Tanjung Chat pada pukul 10 malam yang dijadikan sebagai stor untuk simpanan sebelum ia diedarkan ke seluruh negara,” katanya pada sidang akhbar di Ibu Pejabat Polis Daerah Kota Bharu di sini hari ini.
Akhbar Kosmo! sebelum ini melaporkan cubaan membawa masuk dadah jenis syabu, ganja dan pil Yaba bernilai hampir RM66 juta ke dalam negara berjaya digagalkan Polis Diraja Malaysia dalam empat serbuan di Perlis, Kelantan dan Perak.
Serbuan dalam tempoh tiga hari sejak Selasa lalu itu turut membawa kepada pembongkaran empat sindiket pengedaran dan penyelupan dadah yang dipercayai menjadikan negeri bersempadan dengan negara jiran sebagai lalu seludup masuk bahan terlarang itu.

Dalam serbuan itu, Kelantan mencatatkan kejayaan besar apabila merampas bekalan dadah jenis syabu, ganja dan pil Yaba dalam dua serbuan berasingan oleh Jabatan Siasatan Jenayah Narkotik (JSJN) Ibu Pejabat Polis Kontinjen Kelantan dan Pasukan Gerakan Am (PGA) Batalion di Kota Bharu.
Sementara itu, menurut Shafien, selain dadah, polis turut menjumpai sebuah kenderaan pelbagai guna (MPV) jenis Toyota Vellfire dan sepucuk pistol jenis Glock bersama satu magazine berisi lapan butir peluru di dalam rumah tersebut.
Katanya, susulan daripada penemuan itu, polis telah membuat satu lagi serbuan di sebuah rumah di Wakaf Che Yeh sebelum menahan lima lelaki dan seorang wanita berusia dalam lingkungan 25 hingga 33 tahun pada pukul 2.30 pagi.
“Siasatan terhadap mereka mendapati rumah dan MPV yang digunakan itu disewa oleh sindiket berkenaan yang dijadikan tempat simpanan dadah sebelum ia diedarkan.
“Susulan daripada itu, kita masih memburu dalang sindiket tersebut berusia dalam lingkungan 30-an yang dipercayai masih berada dalam negara ini,” katanya.
Shafien berkata, selain dadah dan senjata api, polis turut menyita MPV jenis Vellfire, sebuah kereta jenis Perodua Myvi, sebuah motosikal jenis Yamaha 125ZR dan dua akaun bank suspek bernilai lebih RM205,558.
Tambahnya, kesemua suspek direman selama seminggu bermula Selasa lalu hingga esok untuk membantu siasatan.
Kes disiasat mengikut Seksyen 39B Akta Dadah Berbahaya 1952 yang membawa hukuman mati mandatori jika sabit kesalahan dan Seksyen 8(a) Akta Senjata Api 1960. – K! ONLINE


Polis berkas dua suspek Macau Scam perdaya pesara RM3.83 juta
7 September 2020, 5:59 pm
PETALING JAYA – Polis menahan dua lelaki yang terlibat dalam kegiatan Macau Scam membabitkan kerugian bernilai RM3.83 juta dalam satu serbuan di sebuah restoran di Shah Alam, Selangor.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, bertindak atas maklumat dan risikan sepasukan polis dari Ibu Pejabat Polis Daerah Petaling Jaya menahan dua suspek tempatan berusia 36 dan 43 tahun itu pada Selasa lalu.
“Tangkapan dibuat susulan pihak polis menerima laporan daripada seorang wanita berusia 90 tahun yang kerugian RM3.83 juta pada awal Julai lalu.
“Dalam serbuan itu, kita merampas tiga buah telefon bimbit yang dipercayai digunakan suspek bagi kegiatan Macau Scam,” katanya.
Tambah Nik Ezanee, suspek direman bagi membantu siasatan dan kes disiasat mengikut Seksyen 420 Kanun Keseksaan. – K! ONLINE


Keberanian anggota MPV jadi contoh
Oleh KOSMO!

7 September 2020, 4:21 pm
Oleh ASLIZA MUSA
IPOH – Tindakan berani anggota kereta peronda polis (MPV) melaporkan perlakuan salah oleh seorang pegawai kanan polis meskipun menerima provokasi dan ugutan dalam serbuan di sebuah pusat hiburan di Petaling Jaya, Selangor semalam wajar dicontohi warga Polis Diraja Malaysia (PDRM).
Pengarah Jabatan Pencegahan Jenayah dan Keselamatan Komuniti (JPJKK) Bukit Aman, Datuk Zainal Abidin Kasim berkata, keberanian anggota terbabit menunjukkan ketegasan pihak polis dalam melaksanakan undang-undang tanpa mengira status dan kedudukan seseorang.
Malah katanya, PDRM sama sekali tidak berkompromi dengan mana-mana individu yang menghalang anggotanya ketika menjalankan tugas mencegah jenayah.
“Saya mahu beri surat penghargaan kepada anggota saya kerana mereka tegas, cepat sampai di lokasi kejadian dan melaporkan apa yang berlaku melibatkan pegawai tersebut.
“Itu adalah ketegasan yang saya mahu daripada anggota MPV. Tindakan diambil tanpa mengambil kira orang kenamaan, pegawai tinggi jabatan dan tambahan lagi kejadian itu dilakukan pegawai polis,” katanya.

Beliau berkata demikian dalam sidang akhbar selepas menyaksikan Majlis Serah Terima Tugas Ketua Polis Perak antara Datuk Razarudin Husain dan Datuk Goh Boon Keng di Mes Pegawai Kanan PDRM Perak di sini hari ini.
Dalam serbuan di sebuah pusat hiburan di Petaling Jaya semalam, seorang pegawai kanan polis berusia 39 tahun yang bertugas di Ibu pejabat Polis Daerah (IPD) di Kontinjen Selangor ditahan kerana membuat provokasi dengan menghina dan mengugut anggota lain pasukan keselamatan itu.
Lelaki itu ditahan untuk siasatan lanjut di bawah Seksyen 186 Kanun Keseksaan dan Peraturan 11(1) Akta Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (No.7) (Pindaan) 2020.
Menurut Zainal Abidin, Ketua Polis Negara, Tan Sri Abdul Hamid Bador gembira apabila ada anggota berani tampil membuat laporan selaras dengan ketegasan yang dipegang beliau selaku orang nombor satu dalam pasukan keselamatan itu.
Katanya, sokongan padu diberikan pucuk pimpinan tertinggi PDRM itu akan menaikkan semangat anggota-anggota yang bertugas di lapangan.
“Saya ingatkan pegawai dan anggota untuk pegang kepada amanat yang disampaikan oleh Tan Sri Abdul Hamid Bador. Jangan takut dan gusar asalkan buat kerja dengan betul.
“Ada yang pakai nama ketua polis atau ketua jabatan siasatan jenayah pun jangan peduli. Buat perkara betul dan selebihnya biar siasatan dijalankan,” katanya. -K! ONLINE


Saksikan rancangan baharu dari Media Mulia Sdn Bhd: ‘Apa-Apa Hello’
Oleh KOSMO!

7 September 2020, 4:10 pm
Setiap hari kecuali Sabtu dan Ahad, jam 9.30 pagi


Agong dukacita pencemaran Sungai Gong
7 September 2020, 4:13 pm
KUALA LUMPUR- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa dukacita dengan pencemaran Sungai Gong sehingga mengakibatkan 5 juta penduduk di sekitar Lembah Klang merana akibat gangguan bekalan air tidak berjadual.

Baginda menyifatkan perkara itu sebagai perbuatan yang tidak bertanggungjawab memandangkan ia bukan kali pertama berlaku dan membebankan jutaan rakyat di Kuala Lumpur dan Selangor.

Al-Sultan bertitah, kemudaratan yang dihadapi susulan perbuatan itu bukan sahaja menganggu kehidupan rakyat seharian, namun kepada sosio-ekonomi rakyat.

Baginda turut melahirkan rasa simpati kepada rakyat yang terpaksa beratur menunggu giliran dan bertungkus-lumus untuk mengambil air setiap kali gangguan bekalan berlaku. -K! ONLINE


973 kawasan telah pulih – Air Selangor
Oleh MOHD RASDAN AHMAD

7 September 2020, 3:11 pm
KUALA LUMPUR – Setakat pukul 12.30 tengah hari ini, sebanyak 973 kawasan telah pulih sepenuhnya daripada masalah bekalan itu manakala 319 kawasan pula masih lagi dalam proses pemulihan
Ketua Komunikasi Korporat Air Selangor, Elina Baseri berkata, kira-kira 75.31 peratus daripada 1,292 kawasan terlibat dengan gangguan bekalan air tidak berjadual ituu telah pulih sepenuhnya.
“Terdapat 55 kawasan lagi masih belum pulih sepenuhnya walaupun tersenarai di dalam kawasan kumpulan 1 yang sepatut pulih sepenuhnya pada 12 tengah malam pada 7 September (hari ini).
“Air Selangor sedang mengambil tindakan untuk menstabilkan sistem agihan bagi memulihkan kawasan-kawasan ini,” katanya dalam satu kenyataan yang dimuat naik di Twitter rasmi Air Selangor hari ini. -K! ONLINE.


Susur masuk Plaza Tol Kajang arah KL ditutup sebulan
Oleh MOHD RIDZAUDDIN ROSLAN

7 September 2020, 3:01 pm
KUALA LUMPUR- Jalan susur masuk Plaza Tol Kajang menghala Kuala Lumpur (KL) akan ditutup kepada semua kenderaan selama sebulan bermula 9 September hingga 9 Oktober depan.
Menurut kenyataan dikeluarkan PLUS Malaysia Bhd. (PLUS), penutupan susur masuk itu bermula pukul 10 malam hingga 5 pagi pada tarikh yang dinyatakan.
“Pelanggan lebuh raya dari arah Kajang yang ingin ke KL dinasihatkan supaya menggunakan laluan alternatif dengan melalui Lebuhraya Lingkaran Penyuraian Trafik Kajang (SILK) atau Lebuhraya Besraya.
“Mereka juga boleh menggunakan Lebuhraya SILK dan Besraya untuk memasuki Lebuhraya PLUS melalui Plaza Tol Universiti Putra Maaysia,” katanya di sini tadi.
Tambah kenyataan itu, penutupan susur masuk itu bagi membolehkan kerja-kerja penyelenggaraan memotong pokok besar menggunakan jentera khas dapat dilakukan secara selamat. – K! ONLINE


6 tahun beroperasi secara haram
Oleh MOHD RIDZAUDDIN ROSLAN

7 September 2020, 4:10 pm
KUALA LUMPUR- Sebuah kilang penyelenggaraan jentera yang disyaki mencemari Sungai Gong di Rawang dikesan beroperasi tanpa lesen atau tanpa kebenaran sejak enam tahun lalu.
Pengarah Jabatan Korporat, Majlis Perbandaran Selayang (MPS), Mohd. Zin Masoad berkata, pengurusan kilang itu juga tidak pernah membuat sebarang permohonan lesen daripada pihaknya sejak tahun 2014.
“Sepanjang beroperasi selama enam tahun, MPS juga sudah dua kali menyarankan pengurusan kilang itu untuk membuat lesen bagi menjalankan pernigaan terbabit.
“MPS turut menyerahkan notis kepada kilang itu itu dibawah Seksyen 70(1) Akta Jalan, Parit dan Bangunan 1974 ekoran kesalahan membina bangunan tanpa kebenaran,” katanya ketika dihubungi Kosmo! di sini tadi.
Katanya, pihak syarikat diberi tempoh selama tiga hari untuk mengemukakan dokumen berkaitan kepada MPS sebelum tindaka roboh dilaksanakan.
Kosmo! sebelum ini melaporkan kira-kira lima juta penduduk sekitar Lembah Klang terjejas selepas terputus bekalan air sejak Jumaat lalu. – K! ONLINE


Pertandingan Plakad Antarabangsa 2020 di Thailand
Oleh KOSMO!

7 September 2020, 4:23 pm
Ikan laga atau Betta mudah ditemui di Malaysia dan Thailand. Kaya dengan seluruh badan berwarna-warni, ikan ini mudah dipelihara dan mampu menjana sumber pendapatan lumayan.
Di Thailand, acara Pertandingan Plakad Antarabangsa 2020 dilaporkan berlangsung pada 4 hingga 6 September lalu. Menariknya, acara kali ini terbuka kepada penyertaan ikan laga spesies negara asing.
Acara berlangsung di Dewan Charoennakorn dan Dewan Rassada di Siam World. Di sini ada beberapa gambar ikan laga hasil bidikan jurugambar agensi berita AFP, Mladen Antonov.


873 ingkar PKPP, 797 dikompaun
Oleh NOR IDAYU BOSRO

7 September 2020, 3:37 pm
Oleh NOR IDAYU BOSRO
PUTRAJAYA – Jumlah kesalahan ingkar Perintah Kawalan Pergerakan (PKPP) meningkat kepada 873 dengan tangkapan paling tinggi sebanyak 580 membabitkan aktiviti kelab malam.
Menteri Kanan (Keselamatan), Datuk Seri Ismail Sabri Yaakob berkata, kesalahan lain membabitkan aktiviti penjarakan fizikal (118) dan tidak memakai pelitup muka serta premis beroperasi lebih masa dengan masing-masing sebanyak 52 kes.
Beliau berkata, kesalahan lain yang dikesan termasuklah tangkapan pendatang asing tanpa izin (PATI) (39), gagal menyediakan peralatan serta catatan keluar masuk (22), disyaki terlibat dalam aktiviti pelacuran (tujuh), langgar perintah kuarantin (dua) dan menghalang penjawat awam (satu).
“Semalam, pihak polis menahan 873 individu atas kesalahan ingkar arahan PKPP.
“Daripada jumlah itu, seramai 797 individu telah dikompaun, 71 ditahan reman dan lima dijamin,” katanya dalam kenyataan di sini hari ini,” katanya. -K! ONLINE


Geopark Lenggong tidak jejaskan pengiktirafan Tapak Warisan Dunia UNESCO
Oleh MUHAMAD TARMIZE MOHD NOR

7 September 2020, 4:16 pm
LENGGONG – Rancangan kerajaan untuk menjadikan Lenggong sebagai tapak geologi Geopark Kebangsaan dan Global tidak akan menjejaskan pengiktirafan Lembah Lenggong sebagai Tapak Warisan Dunia oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO).
Menteri Tenaga dan Sumber Asli, Datuk Dr. Shamsul Anuar Nasarah berkata, sebaliknya Geopark di Lembah Lenggong itu akan dijadikan pelengkap ke arah memperkukuhkan lagi pengiktirafan tapak warisan dunia itu.
“Perancangan pembangunan di kawasan tersebut akan dilakukan secara teliti dengan mengambil kira pengiktirafan Tapak Warisan Dunia yang diperolehi sejak 2012.
“Kebimbangan kita sebenarnya ialah penarikan balik jika usaha-usaha pemeliharaan di Lembah Lenggong tidak dilakukan. Bagaimanapun saya cukup yakin Geopark Lenggong adalah pelengkap ke arah memperkukuhkan Lembah Lenggong sebagai Tapak Warisan Dunia,” katanya.
Beliau berkata demikian pada sidang akhbar selepas merasmikan Seminar Aspirasi Lenggong Geopark di Dewan Merdeka Lenggong di sini hari ini.
Turut hadir Timbalan Menteri Tenaga dan Sumber Asli, Ali Biju; Pengerusi Jawatankuasa Perumahan, Kerajaan Tempatan dan Pelancongan Perak, Datuk Nolee Ashilin Mohammed Radzi dan Pengerusi Jawatankuasa Sains, Alam Sekitar, Teknologi Hijau dan Komunikasi Multimedia, Ahmad Saidi Mohamad Daud.

Tambah Shamsul Anuar, kementeriannya mensasarkan Lenggong akan mendapat pengiktirafan Geopark Kebangsaan pada tahun hadapan dan pengiktirafan Geopark Global pada 2025.
“Apa yang penting kita mahu lonjakkan Geopark ini dengan pembangunan secara menyeluruh termasuk infrastrukturnya,” katanya.
Menurutnya, kementerian telah mengemukakan permohonan peruntukan pembangunan melalui Rancangan Malaysia Ke-12 (RMK-12) sebanyak RM4.3 juta melibatkan kerja-kerja mengenal pasti, menciri, menilai, memulihara dan menaik taraf geotapak yang berpotensi untuk dibangunkan.
“Untuk galeri Geopark pula, kita akan bangunkan ia melalui hasil sumbangan daripada Yayasan Al Bukhari yang menjalinkan kerjasama dengan kementerian dengan sumbangan dana sebanyak RM50 juta untuk lima tahun bagi projek biodiversiti alam termasuk Geopark Lenggong ini,” katanya. -K! ONLINE


Pasar Borong KL dipenuhi pekerja anak tempatan
Oleh MOHD RASDAN AHMAD

7 September 2020, 3:40 pm
KUALA LUMPUR – Golongan anak tempatan daripada masyarakat pelbagai kaum kini menjadi majoriti pekerja di Pasar Borong Kuala Lumpur, jelas Timbalan Menteri Wilayah Persekutuan, Datuk Seri Dr. R Santhara Kumar.
Santhara berkata, sehingga 25 Ogos lalu,  448 pemborong berlesen yang berniaga di Pasar Borong Kuala Lumpur (DBKL) dengan jumlah pekerja ialah 1930 pekerja pembantu dalam kalangan warga Malaysia.
Walau bagaimanapun, Ahli Parlimen Segamat itu berkata, masih terdapat 18 pekerja pembantu di pasar borong berkenaan terdiri daripada warga asing yang mempunyai permit kerja yang sah.
“Kementerian juga komited untuk memastikan keadaan sebelum ini tidak berulang dan sudah mengambil langkah sewajarnya bagi memastikan warga negara Malaysia diberikan keutamaan untuk mendapat kerja di pasar borong berkenaan.
“Pelaksanaan operasi membasmi pembabitan warga asing di Pasar Borong Kuala Lumpur sebelum ini adalah satu contoh langkah penguatkuasaan DBKL bersama agensi lain seperti Jabatan Imigresen Malaysia dan Jabatan Sukarelawan Malaysia (RELA).
“Hasil operasi bersepadu dilakukan berjaya menukar wajah tenaga kerja Pasar Borong Kuala Lumpur yang sebelum ini didominasi oleh warga asing,” katanya dalam sesi soal jawab sidang di Dewan Negara hari ini. -K! ONLINE.


Kemelut air di PPR Gua Musang bakal selesai
Oleh KOSMO!

7 September 2020, 2:39 pm
Oleh AIMUNI TUAN LAH
GUA MUSANG – Masalah ketiadaan bekalan air yang membelenggu 500 keluarga di Projek Perumahan Rumah (PPR) di Jalan Persiaran Raya di sini sejak sebulan lalu bakal pulih dalam masa terdekat ini.
Ahli Dewan Undangan Negeri (ADUN) Galas, Mohd. Syahbuddin berkata, masalah itu sedang di atasi kebocoran paip sedang diatasi pihak Air Kelantan Sdn Bhd (AKSB) ketika ini.
Katanya, urusan harian penduduk yang tinggal di tingkat dua hingga empat di PPR berkenaan terjejas sepanjang tempoh itu.
“Kita menerima aduan penduduk yang tinggal di aras terbabit langsung tidak mendapat bekalan air sehingga mereka terpaksa mengangkut air dari sungai kampung berhampiran.
“AKSB ada menyalurkan bekalan, namun air tidak mencukupi kerana banyak berlaku paip bocor,” katanya.

Menurut Mohd. Syahbuddin, sebelum ini perbincangan secara serius berkaitan masalah air telah dilakukan beberapa kali dengan pihak AKSB.
Katanya, selain di PPR, masalah air juga sering berlaku di dua buah kampung berhampiran bandar ini.
“Kita mahu AKSB menangani isu ini dengan bijak supaya penduduk tidak tertekan dengan masalah air.
“Terdapat penduduk di kampung terlibat yang mengalami masalah air telah bertindak membuang meter air dari rumah kerana kecewa dengan pihak AKSB,” katanya. -K! ONLINE


Pencemaran Sungai Gong, 2 lagi direman 6 hari
Oleh NUZULSHAM SHAMSUDDIN

7 September 2020, 12:58 pm
Oleh NUZULSHAM SHAMSUDDIN
SELAYANG – Dua pekerja kilang yang disyaki terlibat dalam kejadian pencemaran bau di kawasan perindustrian Sungai Gong, Rawang minggu lalu direman selama enam hari bermula hari ini.
Perintah reman itu dikeluarkan oleh Majistret Nik Mohd. Fadli Nik Azlan ke atas kedua-dua suspek yang masing-masing berusia 20 dan 57 tahun.
Terdahulu kedua-dua lelaki itu dibawa ke Kompleks Mahkamah Selayang pada pukul 9.15 pagi untuk direman selepas ditahan sepasukan polis semalam di sebuah premis di Jalan Batu Arang, Rawang.
Siasatan kes terhadap kedua-dua suspek dijalankan mengikut Seksyen 430 Kanun Keseksaan iaitu melakukan perbuatan yang diketahui menyebabkan susut bekalan air untuk minuman manusia atau haiwan yang dipelihara atau untuk kebersihan atau perusahaan.
Hukuman bagi seksyen itu memperutukkan hukuman penjara tidak kurang lima tahun dan maksimum 30 tahun atau denda atau kedua-duanya jika sabit kesalahan.

Sebelum ini pada 5 September lalu empat beradik yang juga pemilik kilang disyaki terlibat dalam kejadian sama direman enam hari sehingga Khamis ini.
Keempat-empat suspek lelaki berusia lingkungan 50 hingga 60 tahun itu ditahan dalam operasi khas bermula pukul 11 malam sehingga 12.30 tengah malam.
Tangkapan dibuat di kediaman mereka dan ada di antara mereka ditahan selepas tampil di Balai Polis Daerah Gombak.
Siasatan awal mendapati kilang berkenaan diusahakan oleh empat suspek yang juga adik-beradik selepas kematian bapa mereka.
Ekoran pencemaran minyak dari kilang tersebut, Loji Rawatan Air (LRA) Sungai Selangor Fasa 1, 2, 3 dan Rantau Panjang dihenti tugas, menyebabkan 1,292 kawasan di tujuh wilayah sekitar Lembah Klang mengalami gangguan bekalan air tidak berjadual. -K! ONLINE


Kosmo!, Utusan buat laporan polis
7 September 2020, 1:29 pm
KUALA LUMPUR- Syarikat yang menerbitkan akhbar Kosmo! dan Utusan Malaysia iaitu Media Mulia Sdn. Bhd. membuat laporan polis berhubung penggunaan logo palsu di laman sosial Facebook.
Logo Kosmo! Digital dan Utusan Digital telah digunakan oleh pihak tidak bertanggungjawab di Facebook untuk tujuan mengutip derma sejak Mei lalu.
Eksekutif Promosi dan Publisiti Media Mulia Sdn. Bhd., Muhammad Hazwan Hairul membuat laporan polis di Balai polis Travers, di sini pagi tadi.
“Kedua-dua akaun palsu tersebut (Utusan Online dan Kosmo! Online) dikesan memuat naik satu hantaran derma menggunakan gambar seorang kanak-kanak yang didakwa menghidap penyakit jantung bocor dan tulang tenggorokan.
“Pihak syarikat tidak pernah memuatnaik berita tersebut, dan laporan polis dibuat bagi menjaga nama baik syarikat,” menurut Hazwan.
Logo Facebook rasmi Kosmo! Online dan Utusan Online itu telah digunakan oleh pihak tidak untuk tujuan mengutip derma.

Akaun rasmi Kosmo! Online mempunyai 439,000 pengikut manakala akaun rasmi Utusan Online mempunyai 2 juta pengikut. -K! ONLINE


Selangor tiada kuasa lucut hak pesalah pencemaran sungai
7 September 2020, 1:22 pm
Oleh MOHAMAD NAUFAL MOHAMAD IDRIS
SHAH ALAM- Kerajaan negeri Selangor mengakui tidak mempunyai kuasa untuk mengenakan hukuman sebat atau lucut hak terhadap syarikat mencemari sungai di negeri itu.
Menurut Menteri Besar Selangor, Datuk Seri Amirudin Shari, dua hukuman tersebut tidak termaktub di dalam Enakmen Lembaga Urus Air Selangor (LUAS) 1999.
“Kita hanya ada Enakmen LUAS 1999, tapi bawah Akta Kualiti Alam Sekeliling 1974 sebenarnya mempunyai bidang kuasa jauh lebih luas,” katanya pada sidang akhbar selepas melancarkan program Dialog Belanjawan negeri Selangor 2021 di Pusat Perdagangan Setia Alam, di sini.
Beliau menambah, tidak mahu menunding jari kepada mana-mana pihak dan sedang menunggu hasil siasatan daripada pihak berkaitan.
Amirudin menjelaskan pihaknya akan bekerjasama dengan kerajaan pusat bagi menyelesaikan isu tersebut.

“Saya kini sedang fokus dari segi cara pemantauan yang hendak kita lakukan di kawasan terbabit dan aspek penguatkuasaan yang boleh kita lakukan sekiranya kejadian sama berulang,” tegasnya. -K! ONLINE


Geng Sadam edar dadah tumpas
Oleh KOSMO!

7 September 2020, 2:32 pm
Oleh SITI NUR MAS ERAH AMRAN
SEBERANG PERAI – Polis menumpaskan satu sindiket pengedaran dadah dikenali sebagai Geng Sadam dalam serbuan di Ujong Batu, Butterworth di sini pada Khamis lalu.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, dalam operasi kira-kira pukul 12.10 tengah hari itu, pihaknya menahan lima lelaki warga tempatan dan tiga lelaki warga Myanmar berusia di antara 21 sehingga 49 tahun.
“Polis turut merampas 4 kilogram (kg) dadah disyaki jenis heroin dan (1.53kg) syabu yang dianggarkan bernilai RM96,756.
“Selain itu kita merampas lapan buah kenderaan, barang kemas dan wang tunai sebanyak RM19,435 yang keseluruhannya berjumlah RM118,158.90,” katanya pada sidang akhbar di sini Ibu Pejabat Polis Daerah SPU, Kepala Batas di sini hari ini.
Beliau berkata, kesemua suspek direman selama tujuh hari sehingga Khamis ini bagi siasatan lanjut.

Kes disiasat mengikut Seksyen 39B Akta Dadah Berbahaya 1952. – K! ONLINE


Orang Asli Pos Lanai bantah rancangan perlombongan
Oleh EDDY AQMAL MOHAMED HAMIDI

7 September 2020, 2:45 pm
KUALA LUMPUR – Jawatankuasa Bertindak Tanah dan Wilayah Adat Orang Asli Pos Lanai membantah tindakan Jabatan Kemajuan Orang Asli (Jakoa) meluluskan permohonan pihak ketiga untuk menjalankan kajian bagi tujuan perlombongan di kawasan mereka di Hutan Jelai, Lipis, Pahang.
Pengerusinya, Jeffri Hassan berkata, kelulusan permohonan pihak ketiga itu untuk melakukan penyelidikan bagi tujuan perlombongan elemen Lanthanide dibuat tanpa mengambil kira pandangan penduduk orang asli di kawasan tersebut yang bergantung kepada hasil hutan.
“Sebelum ini kami telah membantah serta berjaya membatalkan pembinaan Projek Hidroelektrik Empangan Telom di kawasan Pos Lanai dan kini kami amat kecewa apabila mendapat tahu permohonan untuk aktiviti perlombongan di kawasan tanah adat kami telah diluluskan oleh Jakoa.
“Tidak kira apa projek sekalipun di kawasan ini akan dibantah kerana ia akan memberi kesan kepada lebih 1,000 penduduk orang asli di kawasan terebut yang menjadikan hasil hutan sebagai sumber pendapatan untuk meneruskan hidup,” katanya ketika ditemui di Ibu Pejabat Jakoa di Jalan Ampang di sini hari ini.
Turut hadir, Setiausaha Agung Parti Sosialis Malaysia, A. Sivarajan, Penyelaras Rakyat Didahulukan, Keuntungan Dikemudiankan, Suara Rakyat Malaysia (Suaram) dan wakil penduduk Pos Lanai.
Sivarajan berkata, kehadiran mereka ke ibu pejabat Jakoa hari ini adalah bagi menyerahkan memorandum bantahan selepas tidak berpuas hati dengan kelulusan permohonan tersebut yang dibuat oleh Jakoa walaupun menyedari kawasan tersebut merupakan tanah adat.

“Sejak tahun 2019 penduduk-penduduk Pos Lanai telah mengenalpasti tanah dan menyerahkan surat termasuk peta bagi memaklumkan kawasan tanah adat mereka kepada pihak Jakoa serta kementerian berkaitan.
“Kita tidak berpuas hati kerana walaupun Jakoa tahu kawasan itu adalah tanah adat namun masih meluluskan permohonan pihak ketiga untuk membuat kajian bagi tujuan perlombongan yang dibimbangi akan menjejaskan kualiti air serta alam sekitar,”tegas beliau.
Difahamkan, permohonan melakukan kajian bagi tujuan perlombongan elemen Lanthanide yang diluluskan oleh Jakoa itu melibatkan kawasan kira-kira seluas 650 hektar dan dijangka akan memberi kesan kepada lebih seribu individu daripada kira-kira 300 keluarga orang asli yang menetap di situ. -K! ONLINE


Dua dicari polis kes tipu jual tanah
7 September 2020, 1:11 pm
NOR AINNA HAMZAH
SEREMBAN- Dua individu dikehendaki polis bagi membantu menyelesaikan dua kes membabitkan kes penjualan dan pindah milik tanah masing-masing berjumlah RM24 juta dan RM3 juta.
Ketua Jabatan Siasatan Jenayah Komersial Negeri Sembilan, Superintenden Aibee Abd Ghani berkata, bagi kes pertama membabitkan tanah di Bandar Seremban 3 seluas 7.024 hektar ia telah dipindah milik kepada individu lain iaitu individu yang dikehendaki bagi membantu siasatan iaitu Tay Hock Seng, 54, yang beralamat di Sungai Bakap, Kedah.
Menurutnya, pada 16 Julai lalu, penolong pengurus besar sebuah syarikat hartanah di Kuala Lumpur telah membuat laporan di Balai Polis Jalan Campbell susulan hasil semakan pada 14 Jun mendapati tanah milik syarikat di Bandar Seremban 3 telah dipindah milik kepada individu tidak dikenali.
“Penolong pengurus besar syarikat hartanah berusia 51 tahun berkenaan telah membuat semakan di Pejabat Tanah dan Galian Seremban dan mendapati tanah tersebut telah dipindah milik melalui Borang 14 A yang dibuat pada 14 Jan lalu dengan bayaran RM1.8 juta.
“Semakan tanda tangan dua orang Pengarah Syarikat yang terdapat di dalam borang tersebut juga disyaki telah dipalsukan,” katanya dalam satu kenyataan, di sini, tadi.

Aibee berkata, penolong pengurus besar syarikat hartanah berkenaan juga telah membuat semakan terhadap firma guaman yang menguruskan penjualan serta pindah nama berkenaan, namun didapati pejabat peguam berkenaan tidak wujud.
“Susulan itu syarikat hartanah berkenaan telah mengalami kerugian sekitar RM 24 juta mengikut nilai semasa tanah.
Manakala menurutnya, bagi kes kedua pula individu bernama Lee Chee Boon, 41, beralamat di Pulau Pinang dikesan polis membabitkan kes penjualan dan pindah milik dua bidang tanah milik sebuah syarikat swasta lain di Mukim Linggi Port Dickson.
“Pengarah syarikat berusia 50 tahun telah membuat laporan di Balai Polis Port Dickson  2 Jun lalu apabila mengetahui dua bidang tanah syarikat berkeluasan kira-kira lapan hektar telah dijual oleh saspek yang merupakan bekas pengarah syarikat kepada satu individu yg tidak dikenali.
“Semakan telah dibuat oleh pekerja syarikat berkenaan di Pejabat Tanah dan Galian Seremban dan mendapati tanah telah dijual dan dipindah milik melalui Borang 14 A bertarikh 22 Disember 2016,” katanya.
Bagaimanapun menurutnya, kedua-dua suspek telah pun meletakkan jawatan pada 12 Jan 2016 dan tidak mempunyai kuasa mewakili syarikat untuk menjual tanah tersebut.
“Susulan kes ini, mangsa telah mengalami kerugian RM 3 juta akibat daripada penjualan tanah tersebut.
“Kes ini disiasat di bawah Seksyen 420 Kanun Keseksaan,” katanya.
Sehubungan itu, individu berkenaan diminta tampil ke balai polis berdekatan untuk membantu siasatan.
Bahkan orang ramai yang mempunyai sebarang maklumat mengenai dua lelaki berkenaan boleh menyalurkan maklumat kepada ASP Rosmaliah Khalit di talian 013-9443968 atau 06-7682222. -K! ONLINE


Budak tahun tiga pandu kereta ditahan
Oleh KOSMO!

7 September 2020, 2:42 pm
NOR AINNA HAMZAH
REMBAU – Ibu bapa dan murid yang tular memandu sebuah kereta sudah di bawa ke Ibu Pejabat Polis Daerah (IPD) Rembau bagi membantu siasatan berhubung video viral berkenaan.
Pagi tadi tular di Facebook kanak-kanak yang mengaku bersekolah di salah sebuah sekolah di Rembau dan baharu sahaja berada di darjah tiga memandu kenderaan.
Menurut Ketua Polis Daerah Rembau, Deputi Superintendan Anuar Bakri Abdul Salam, pihaknya sudah berjaya mengesan kedua-dua ibu bapa murid berkenaan dan kesemua mereka kini sedang diambil keterangan.
“Kita akan jalankan siasatan lanjut berdasarkan maklumat video yang tular itu dan tindakan akan diambil.
“Kesemua mereka kini sudahpun berada di IPD Rembau dan diambil keterangan,” katanya, dekat sini, tadi.

Difahamkan, murid berkenaan dikesan di sekolahnya seperti tular di laman sosial.
Hari ini tular video seorang kanak-kanak lelaki memandu sebuah kereta Proton Saga dengan tajuk ‘Handa orang Rombau haa’.
Menerusi video berdurasi 53 saat itu, kanak-kanak berkenaan turut memberitahu bapanya yang mengajarnya memandu kereta apabila ditanya oleh seorang lelaki dipercayai perakam video.


Banduan Penjara Kelantan ternak kelulut
Oleh KOSMO!

7 September 2020, 2:36 pm
Oleh ROHANA MOHD. NAWI
KOTA BHARU – Jabatan Penjara Kelantan mengambil insiatif dengan menyediakan latihan penternakan kelulut kepada seramai 80 banduan yang mempunyai baki tahanan selama dua tahun.
Setakat hari ini, Penjara Kelantan yang bertempat di Pusat Reintergrasi Penghuni (PRP) Kem Desa Pahlawan, Bukit Cina dekat sini merupakan pengeluar madu kelulut yang pertama di seluruh negara melibatkan banduan yang dilatih khas sepanjang mereka dalam tahanan.
Pengarah Penjara Kelantan, Penolong Kanan Komisioner Mat Yaacob berkata, pihaknya mendapat kerjasama dari Institut Kemajuan Dan Penyelidikan Pertanian Malaysia (Mardi) Kelantan untuk memberi tunjuk ajar cara-cara menternak kelulut selain memasarkan hasil tersebut.
“Sekarang kita mempunyai 132 sarang kelulut dengan pengeluaran sebanyak 10 kilogram sehari.
“Selain memperoleh pendapatan kepada penjara, banduan juga boleh mendapat kemahiran selepas mereka dibebaskan kelak,” katanya.

Beliau berkata demikian pada sidang akhbar selepas Majlis Sambutan Hari Penjara Ke-230 di Stadium Mini Penjara Pengkalan Chepa di sini hari ini.
Turut hadir, Ketua Polis Daerah Kota Bharu, Asisten Komisioner Abdul Rahim Daud dan Pengarah Agensi Penguatkuasa Maritim Kelantan, Kepten Maritim Muhammad Nur Stam Asmawie Yaacob.
Pada majlis sama, Mat turut menyempurnakan pemakaian pangkat, penyampaian pingat dan surat penghargaan kepada anggotanya yang cemerlang dalam menjalankan tugas.
Selain itu, pihak penjara juga menyampaikan surat penghargaan kepada orang awam yang membantu untuk memulihkan banduan.
Mengulas lanjut mengenai penternakan kelulut di penjara, Mat berkata, madu yang dihasilkan sejak empat tahun lalu sudah di pasarkan di galeri jualan Penjara di seluruh negara.
Katanya, selain mengusahakan ternakan kelulut, seramai 200 banduan di PRP didedahkan dengan pelbagai kemahiran seperti penghasilan buatan batik, pastri dan songket.
“Dengan adanya kemahiran, mereka boleh menjana pendapatan sendiri apabila bebas nanti.
“Justeru, mereka juga tidak akan melakukan aktiviti yang salah lagi, ” ujarnya. -K! ONLINE


463 pelajar Sekolah KAFA integrasi ‘cuti’ air tiada
Oleh KOSMO!

7 September 2020, 1:15 pm
Oleh ABDUL RAZAK IDRIS
KUALA LANGAT – Sekolah KAFA Integrasi Benteng Tengah Kampung Sijangkang di sini terpaksa ditutup gara-gara bekalan air masih belum pulih sejak empat hari lalu.
Menurut Pengelola KAFA tersebut, Dr.Abdul Razak Khasbullah, pihak sekolah amat prihatin dengan situasi ketiadaan air yang akan menyukarkan urusan seharian pelajar dan kakitangan sekolah.
“Keputusan untuk menutup sekolah hari ini adalah demi kebajikan dan kesihatan 463 pelajar di sekolah ini.
“Dalam situasi kita mengekang pandemik Covid-19 elemen kebersihan perlu diutamakan. Air amat diperlukan bukan sahaja untuk bersuci dan berwuduk malahan untuk membersihkan tangan sebagai langkah sanitasi diri,”katanya kepada Kosmo! di sini hari ini.
Abdul Razak berkata, pihaknya menghantar makluman berhubung penutupan sekolah tersebut melalui aplikasi WhatsApp sejak semalam.

Jelasnya, sekiranya bekalan air masih belum pulih kemungkinan besar penutupan sekolah itu diteruskan pihaknya.
Sementara itu Taman Bimbingan Kanak- kanak (TABIKA) Jabatan Kemajuan Masyarakat (Kemas) Beting Tengah yang terletak di dalam kawasan Sekolah KAFA tersebut tetap berjalan seperti biasa.
Pembantu Guru Kemas, Razitah Tasri berkata, pihaknya tidak mendapat arahan untuk menutup tadika tersebut maka ia berjalan seperti biasa.
“Saya bawa air sendiri dengan menggunakan beberapa tong air kecil daripada rumah, untuk keperluan tabika ini.
“Tanpa air susahlah pihak tadika hendak memasak dan untuk keperluan hakiki seperti bersuci dan membasuh tangan kanak-kanak tadika ini,”katanya.
Tinjauan Kosmo! mendapati bekalan air di kawasan tersebut masih belum pulih dan pihak Air Selangor masih membuat penghantaran air bersih. -K! ONLINE


Tetamu majlis akad nikah Fatin dan Azlan dicari
Oleh MOHD SYALMIZI HAMID

8 September 2020, 8:04 pm
SEBERANG PERAI – Tetamu yang menghadiri satu majlis akad nikah di Bukit Indera Muda, Bukit Mertajam di sini pada 29 Ogos lalu diminta menghubungi Bilik Gerakan Pejabat Kesihatan Daerah Seberang Perai Tengah (SPT).
Tetamu berkenaan boleh menghubungi talian 04-5397884 apabila difahamkan salah seorang tetamu majlis itu disahkan positif Covid-19.
Terdahulu paparan notis berhubung arahan berkenaan tular di media sosial hari ini apabila tetamu yang menghadiri majlis akad nikah pasangan Fatin dan Azlan tersebut diminta untuk menghubungi bilik gerakan terbabit.
Sementara itu, Pengarah Kesihatan Negeri, Dr. Asmayani Khalib ketika dihubungi mengesahkan notis berkenaan yang dikeluarkan Pejabat Kesihatan Daerah SPT.
Beliau berkata, Jabatan Kesihatan negeri sedang mendapatkan maklumat berhubung jumlah tetamu yang hadir.
Difahamkan salah seorang tetamu berkenaan disahkan positif Covid-19 daripada Kluster Sungai yang kini menerima rawatan di sebuah hospital di Alor Setar, Kedah. – K! ONLINE


Lelaki maut kemalangan lima kenderaan
Oleh KOSMO!

8 September 2020, 8:21 pm
Oleh IVAN AMIRUL
TAWAU – Seorang lelaki maut selepas kereta dipandunya terbabit dalam kemalangan jalan raya melibatkan lima kenderaan di Kilometer 65, Jalan Tawau-Kunak hari ini.
Dalam kejadian sekitar 8 pagi itu, mangsa, Mohd. Hamzah Baddu, 49, meninggal dunia di tempat kejadian dipercayai ekoran kecederaan parah selepas tersepit pada kenderaan jenis Proton Gen 2 dipandunya.
Mangsa dipercayai dalam perjalanan daripada Tawau ke Kunak bersama empat kenderaan lain masing-masing dipandu tiga lelaki dan seorang wanita dalam kemalangan hang turut membabitkan sebuah lori treler itu.
Bagaimanapun, setibanya di lokasi kejadian, sebuah kenderaan jenis Proton Wira yang berada di hadapan kenderaan mangsa dikatakan cuba mengelak seekor anjing mengakibatkan kenderaan itu memasuki laluan bertentangan dan merempuh sebuah lori treler dari arah bertentangan.
Keadaan kemalangan di jalan Tawau-Kunak hari ini.
Berikutan rempuhan itu, lori terbabit terbabas ke laluan bertentangan sebelum merempuh kenderaan dipandu Mohd. Hamzah dan menyeretnya beberapa meter.

Keadaan itu menyebabkan Mohd. Hamzah tersepit di tempat duduk pemandu dan disahkan meninggal dunia akibat kecederaan parah di beberapa anggota badan.
Ketua Polis Daerah Tawau, Asisten Komisioner Peter Umbuas ketika dihubungi, mengesahkan kejadian berkenaan.
Peter berkata, selain tiga kenderaan terbabit, kemalangan turut melibatkan dua kenderaan lain jenis Perodua Myvi dan sebuah lagi Proton Wira, masing-masing dipandu seorang wanita dan lelaki.
“Pemandu Wira yang cuba mengelak anjing itu patah pada buku lali kaki kiri manakala tiga yang lain tidak mengalami sebarang kecederaan.
“Siasatan awal mendapati kemalangan berpunca daripada kecuaian pemandu Proton Wira yang mendakwa cuba mengelak anjing yang mengakibatkan kemalangan berlaku.
“Mangsa yang tersepit berjaya dikeluarkan anggota bomba bertugas sebelum mayatnya dihantar ke hospital untuk bedah siasat,” katanya.
Kes disiasat mengikut Seksyen 41 (1) Akta Pengangkutan Jalan 1987. – K! ONLINE


Wafer emas Bank Rakyat untuk kakitangan sektor kesihatan
Oleh KOSMO!

8 September 2020, 9:16 pm
KUALA LUMPUR – Warga kerja dalam sektor kesihatan di negara ini berpeluang memenangi 20 keping wafer emas dengan nilai keseluruhan berjumlah RM50,000 menerusi Kempen Sektor Kesihatan oleh Bank Rakyat.
Ia terbuka kepada kakitangan sektor kesihatan yang mengambil Pembiayaan Peribadi-i, Kenderaan-i dan Perumahan-i Bank Rakyat sepanjang tempoh kempen bermula 17 Ogos sehingga 30 Oktober depan.
Bank Rakyat menerusi kenyataan yang dikeluarkan semalam berkata, kempen tersebut diperkenalkan sebagai tanda penghargaan kepada wira dan wirawati sektor kesihatan yang banyak berjasa terutamanya sejak penularan wabak Covid-19.
Jelasnya, sebanyak 10 wafer emas ditawarkan kepada pelanggan Pembiayaan Peribadi-i manakala Pembiayaan Kenderaan-i dan Perumahan-i masing-masing menawarkan lima wafer emas.
“Kami yakin dapat memenuhi keperluan kewangan warga kerja sektor kesihatan menerusi tawaran istimewa bagi produk terlibat, antaranya Pembiayaan Peribadi-i dengan kadar pembiayaan bermula daripada 2.38 peratus setahun dan jumlah pembiayaan sehingga RM200,000.
“Bagi Pembiayaan Kenderaan-i, kadar pembiayaannya bermula daripada 2.65 peratus setahun manakala untuk Pembiayaan Perumahan-i pula, Bank Rakyat menawarkan margin pembiayaan sehingga 110 peratus termasuk Takaful Bertempoh Gadai Janji Berkurangan,” katanya.


Rider maut rempuh lori
Oleh NOR IDAYU BOSRO

8 September 2020, 10:08 pm
PUTRAJAYA – Seorang penghantar bungkusan maut selepas dipercayai merempuh belakang sebuah lori dalam kejadian di Persiaran Sultan Salahuddin Abdul Aziz Shah di sini malam tadi.
Dalam kejadian kira-kira pukul 7.15 malam itu, mangsa, Mohd. Fazli Ayub, 24, dipercayai gagal mengawal motosikal yang ditungganginya sebelum merempuh lori yang dipandu perlahan berikutan sedang melakukan kerja-kerja pembersihan sampah di bahu jalan.
Pemandu lori berkenaan yang enggan dikenali mendakwa, motosikal itu ditunggang secara laju ketika keluar dari selekoh sebelum merempuh lori dan tercampak ke laluan tengah jalan.
“Saya terkejut dan tergamam selepas melihat mangsa tercampak sehingga ke tengah jalan.
“Orang awam yang berada di tempat kejadian membantu mendapatkan bantuan segera dengan menghubungi pihak polis dan Jabatan Pertahanan Awam,” katanya ketika ditemui Kosmo! di sini hari ini.
Sementara itu, seorang rakan mangsa, Akmal Hakim Anuar, 24, berkata, dia hanya tinggal bersebelahan rumah mangsa dan sempat bergurau dengannya sehari sebelum kejadian.

“Kami juga sama-sama bekerja di sebuah restoran makanan di Putrajaya.
“Arwah cuti hari ini dan dalam pengetahuan saya, kalau dia cuti memang dia buat kerja penghantaran barang secara sambilan,” katanya.
Difahamkan mangsa dibawa ke Unit Forensik Hospital Putrajaya pada pukul 8.30 malam tadi bagi tujuan bedah siasat. -K! ONLINE


Dana RM5 juta untuk bantu vendor, pembekal Hotel Seri Malaysia
Oleh MUHAMMAD IKHWAN IDERIS

8 September 2020, 9:26 pm
KUALA LUMPUR – Rangkaian Hotel Seri Malaysia (RHSM) bakal membantu rakan vendor dan para pembekalnya yang terjejas ekoran pandemik Covid-19 dengan kemudahan pembiayaan sebanyak RM5 juta.
Dana pinjaman itu diperoleh daripada pemeteraian memorandum persefahaman (MoU) antara RHSM dengan syarikat kewangan digital, Orpheus Capital Sdn. Bhd. (OC).
Pengarah Eksekutif OC, Muhammad Hamudi A. Khalid berkata, pihaknya menyediakan dana berjumlah RM5 juta untuk tujuan tersebut, yang akan ditambah dari masa ke semasa sekiranya ada keperluan.

“Peruntukan tersebut bertujuan untuk membantu pembekal dan vendor RHSM, yang kebanyakannya merupakan perusahaan kecil dan sederhana (PKS) mengharungi cabaran ekonomi semasa dan berdepan situasi pandemik Covid-19.
“OC membawa mandat untuk menyokong perniagaan kecil dan bermanfaat dengan menyediakan pembiayaan yang patuh syariah, selamat, mudah dan pantas pada kadar keuntungan berpatutan.
“Kami memberikan alternatif kepada kemudahan perbankan tradisional, oleh itu, PKS dan peniaga tidak perlu pergi ke saluran yang tidak sepatutnya, seperti pinjaman tidak berlesen terutamanya dalam suasana ekonomi sekarang,” katanya.
Beliau berkata demikian kepada pemberita selepas majlis menandatangani MoU yang diadakan di ibu pejabat RHSM di Bangsar semalam.
Turut hadir Pengerusi RHSM, Badrul Hassan dan Pengerusi OC, Datuk Pengiran Daud.
Muhammad Hamudi menerangkan, pihaknya mempunyai peruntukkan dana berjumlah lebih RM40 juta untuk membantu PKS dan syarikat swasta lain yang sukar mendapatkan kemudahan pembiayaan daripada pihak bank selain mereka yang memerlukan suntikan aliran tunai pada kadar segera.
Sementara itu, Badrul menjelaskan, perkhidmatan yang ditawarkan OC tiba tepat pada masanya memandangkan banyak rakan vendor RHSM yang masih bergelut dengan impak daripada pandemik Covid-19.
“Kami memiliki 21 buah hotel di seluruh negara, yang mana setiap cawangan mempunyai sehingga 50 vendor.
“Bantuan kewangan seperti ini mampu menyelesaikan isu aliran tunai yang kerap menghantui PKS tempatan supaya mereka dapat memfokuskan kepada perniagaan mereka,” katanya.


UTMSPACE tawar lebih 40 kursus profesional
Oleh KOSMO!

8 September 2020, 9:12 pm
KUALA LUMPUR – Pusat Pembangunan Profesional UTMSPACE menawarkan lebih 40 kursus kemahiran sepanjang tahun bagi mengukuhkan kemahiran modal insan di negara ini di samping memenuhi kehendak industri.
Ia merangkumi kursus kemahiran dalam bidang kejuruteraan, kewangan, pengurusan, digital, kursus peningkatan diri, media dan kemahiran seni.
UTMSPACE menerusi siaran akhbar yang dikeluarkan di sini berkata, kursus yang dijalankan adalah dalam jangka waktu yang pendek, fleksibel dan mudah difahami serta boleh disertai umum pada harga yang jauh lebih murah.
Jelasnya, cara penyampaian yang berkesan disusuli dengan isi kandungan yang baik membuatkan setiap sesi kursus begitu menarik biarpun berkonsepkan webinar dan secara online.
“Kursus berbentuk teoraktikal yang dilaksanakan sangat menitik beratkan tentang perkara-perkara spesifik di dalam sesuatu bidang.
“Kursus seperti pelaksanaan dan pemantauan projek serta penyediaan tender dan sebut harga kerja bangunan adalah antara program yang terdapat di dalam bidang kejuruteraan awam dan ukur tanah,” katanya.
Kepakaran melebihi 25 tahun dalam pengendalian keperluan latihan modal insan menjadikan UTMSPACE pilihan utama bagi peserta yang memerlukan pengukuhan skil kemahiran kerja untuk peningkatan diri dan kerjaya.


39 kawasan masih proses pemulihan
Oleh MOHD RIDZAUDDIN ROSLAN

8 September 2020, 8:45 pm
KUALA LUMPUR- Sebanyak 39 kawasan masih lagi berada dalam proses pemulihan ekoran gangguan bekalan air tidak berjadual akibat penutupan Loji Rawatan Air (LRA) Sungai Selangor Fasa 1,2 dan 3 serta Rantau Panjang.
Ketua Komunikasi Korporat, Pengurusan Air Selangor Sdn. Bhd. (Air Selangor), Elina Baseri berkata, kawasan terbabit melibatkan daerah Klang, Shah Alam, Gombak, Petaling dan Kuala Lumpur.
“Secara keseluruhan, sejumlah 1,253 kawasan daripada 1,292 telah pulih sepenuhnya dengan peratusan pemulihan sebanyak 96.98 peratus.
“Semua kawasan satu dalam pelan pemulihan telah pulih sepenuhnya, manakala lapan kawasan yang berada dalam kumpulan dua pemulihan pula masih belum mendapat bekalan air sepatutnya iaitu pada 8 September 2020, 12 tengah malam,”katanya menerusi satu kenyataan akhbar di sini tadi.
katanya, Air Selangor sedang mengambil tindakan untuk menstabilkan sistem agihan bagi memulihkan kawasan-kawasan terlibat. – K! ONLINE


Bekalan air dijangka pulih sepenuhnya pukul 8 pagi esok
Oleh AHMAD SHAHERMAN SHAMSURI

8 September 2020, 10:13 pm
KAJANG – Bekalan air di Lembah Klang yang terjejas sejak Khamis lalu akibat pencemaran bau di Sungai Gong, Rawang dijangka pulih sepenuhnya menjelang pukul 8 pagi esok.
Menteri Alam Sekitar dan Air, Datuk Seri Tuan Ibrahim Tuan Man berkata, sehingga petang tadi, sebanyak 96 peratus kawasan yang terjejas telah kembali menerima bekalan air.
Katanya, pihaknya juga telah melengkapkan kertas siasatan berkaitan pencemaran itu dan akan dibawa ke Pejabat Peguam Negara selewat-lewatnya minggu ini.
“Dijangka bekalan air untuk kawasan yang masih terjejas akan pulih sepenuhnya menjelang pukul 8 pagi esok.
“Kita juga telah mengambil sampel air dan telah dihantar ke makmal untuk diuji dan ia akan menjadi bahan bukti semasa pendakwaan kelak. Kertas siasatan akan kita serahkan kepada Pejabat Peguam Negara minggu ini,”katanya.
Beliau berkata demikian pada sidang akhar semasa mengadakan lawatan di Projek Pembentungan Langat di Sungai Balak, Kajang hari ini.

Mengulas mengenai projek itu, beliau berkata, ia dilihat sebagai penyelesaian terbaik bagi memperkasakan sektor pembetungan, dengan menyediakan kitaran air yang ideal dan memudahkan integrasi sektor pembetungan dan air.
“Saya juga telah dimaklumkan bahawa penyiapan loji ini telah mencapai 98 peratus dan telah pun memulakan operasi rawatan air kumbahan pada bulan Oktober tahun lepas.
“Setakat hari ini, loji telah memproses sebanyak 230,000 air kumbahan iaitu dari sekitar kawasan Cheras Batu 11, Cheras Jaya dan Desa Sri Baiduri,”katanya.-K! ONLINE


Bos mafia makan jari pengawal dalam pergaduhan di penjara
Oleh KOSMO!

8 September 2020, 8:32 pm
ROM – Seorang bos mafia Sicily yang menjalani hukuman penjara seumur hidup menggigit sehingga putus dan menelan satu jari seorang pengawal penjara semasa pergaduhan, demikian menurut laporan akhbar Itali hari ini.
Akhbar Messagero melaporkan bahawa Guiseppe Fanara, 60, yang dikurung di penjara Rebibbia, Rom, menyerang tujuh pengawal penjara pada Jun lepas semasa mereka datang memeriksa sel penjaranya.
Fanara yang mengetuai kumpulan mafia Cosa Nostra telah menjalani hukuman penjara selama sembilan tahun. Bos mafia diasingkan daripada banduan lain bagi mengelak mereka menguruskan kumpulan masing-masing dari penjara.
“Semasa pergelutan, Fanara menggigit jari kelingking kanan pengawal itu sampai putus,” kata akhbar berkenaan.
Bos mafia itu kemudian menyerang enam pengawal lain menggunakan penyapu sebagai senjata. Dia didakwa menjerit: “Saya akan sembelih kamu seperti babi!”
Fanara kemudian dipindahkan ke penjara kawalan maksimum Sassari di Sardinia dan berdepan beberapa pertuduhan baharu termasuk menghalang tangkapan dan melakukan serangan. – AFP


Gempa bumi landa England
Oleh KOSMO!

8 September 2020, 9:35 pm
LONDON – Satu gempa bumi lemah bermagnitud 3.3 pada skala Richter yang impaknya dikatakan menyamai letupan, dirasai di beberapa kawasan di selatan England hari ini, lapor laman berita Sky News
Jabatan Geologi Britain (BGS) menyatakan, gempa itu berlaku di bandar Leighton Buzzard,  Bedfordshire sekitar pukul 8.45 pagi (waktu Britain) pada kedalaman 10 kilometer.
Pihaknya menerima laporan yang menyamakan gempa bumi itu dengan “letupan kuat”, manakala sebilangan penduduk memberitahu bahawa rumah mereka bergoncang.
“BGS menerima banyak notifikasi daripada akhbar dan orang awam dalam kawasan yang padat dengan penduduk ,” kata jabatan itu dalam kenyataan di Twitter.
Dalam perkembangan sama, polis Bedfordshire berkata, pihaknya menerima banyak panggilan telefon daripada penduduk tetapi tiada kecederaan dilaporkan.
“Bilik kawalan kami menerima sejumlah besar panggilan berikutan gempa bumi yang dirasai di seluruh daerah Bedfordshire . Kami belum menerima laporan tentang kerosakan harta benda atau kecederaan,” kata polis, juga melalui kenyataan di Twitter.

Gegaran itu dirasai di sebilangan kawasan di selatan England pagi tadi .
Sementara itu, pengguna media sosial berkongsi pengalaman berbeza berhubung gempa tersebut secara online.
Seorang netizen dikenali sebagai Rob memuat naik gambar objek jatuh bertaburan di dalam bilik di rumahnya di Leighton Buzzard semasa gempa berlaku.
Netizen lain dari Luton bernama Usha Chapman pula berkata, gempa itu berlaku selama limat saat. – AGENSI


Kematian Abdul Aziz konsisten dengan situasi tempat kejadian
8 September 2020, 6:43 pm
KUALA LUMPUR – Markas Tentera Darat Malaysia (MTDM) mengesahkan kematian anggotanya Abdul Aziz Aznam yang dipercayai terjun dari tingkat tiga sebuah bangunan di kem Majidee, Batu Pahat, Johor konsisten dengan situasi tempat kejadian.
MTDM dalam satu kenyataan berkata, hasil bedah siasat doktor pakar dari Hospital Sultanah Aminah, Johor Bahru mendapati tiada kecederaan fizikal lain pada badan mangsa yang boleh dikaitkan dengan unsur jenayah dan penderaan.
“Pengesahan itu dibuat susulan laporan bedah siasat dibuat pukul 11.40 pagi semalam dan pakar forensik serta polis yang melawat lokasi kejadian hari yang sama pukul 4.30 petang.
Katanya, pihak MTDM sentiasa terbuka dan akan terus memberikan kerjasama serta bantuan kepada pihak polis dalam membantu siasatan.
“MTDM menyerahkan sepenuhnya kepada pihak berkuasa dalam melaksanakan siasatan dan kita akan memberi kerjasama penuh kepada polis dalam melancarkan siasatan tersebut.
“Kita juga tidak akan berkompromi terhadap mana-mana pegawai dan anggota sekiranya terlibat dengan sebarang perlakuan yang menyalahi undang-undang,” katanya dalam satu kenyataan hari ini.

Kosmo! Online semalam melaporkan, pada 29 Ogos lalu, Abdul Aziz, 20, mengalami kecederaan parah pada bahagian kepala dan badan selepas dipercayai jatuh dari tingkat tiga bangunan kediaman di sebuah kem di Batu Pahat.
Mangsa yang sebelum itu dirawat di Wad Unit Rawatan Rapi (ICU) Hospital Sultanah Nora Ismail di Batu Pahat bagaimanapun menghembus nafas terakhir pada pukul 2.30 petang kelmarin.
Abangnya, Mohamad Amirul Naim, 22, mendakwa adiknya mengadu sering menjadi mangsa buli dan ragging ketika berada di kem tentera itu.
Mangsa juga pernah mengadu kepada keluarga bahawa dia pernah ditumbuk dan mukanya digosok dengan berus besi. – K! ONLINE.


Gimik keterlaluan, Nabila minta maaf
Oleh NUR EMIRA SAIZALI

8 September 2020, 7:29 pm
KUALA LUMPUR – Pelakon Nabila Huda mendedahkan rakaman ‘detik cemas’ yang dimuat naik dalam Instagramnya baru-baru ini hanyalah video gimik bagi rancangan terbaharu The Masked Singer.
Nabila atau nama sebenarnya Nabila Huda Suhaimi, 35, memberitahu, video cemas tersebut dirakam di kediamannya bagi memenuhi tugasan yang diberikan oleh produksi rancangan tersebut.
“Saya bertindak sebagai juri rancangan itu, jadi saya diberikan tugasan untuk muat naik sebuah video sebagai promosi awal. Tak sangka pula ramai yang cemas dan panik.
“Saya memang rasa bersalah sangat selepas itu, sampaikan tidak tahu bagaimana nak respons apabila dihubungi banyak bertanyakan mengenai video itu. Minta maaf, semua sudah kena prank,” katanya kepada Kosmo! Online selepas sidang akhbar The Masked Singer di The Linc sebentar tadi.
Pelakon filem Munafik turut meluahkan kekesalan dan berasa sangat kasihan dengan semua ahli keluarga dan teman rapat yang panik selepas menonton video yang dimuat naiknya tempoh hari.
“Selepas menonton semula, rasanya saya terlebih emosi ketika merakam video itu. Sepatutnya saya berlakon biasa-biasa saja.

“Tetapi mungkin sebab saya seorang pelakon, mood yang diberikan agak keterlaluan walaupun hanya untuk video promosi,” ujarnya.
Tambah Nabila, anaknya, Keisha Laila Zaidi,11, juga panik selepas menonton video cemas tersebut.
“Ketika Keisha hubungi saya, dia sangat panik dan menangis kerana risaukan keadaan saya.
“Kemudian saya tenangkan dan terangkan kepadanya yang itu hanya video gimik untuk rancangan terbaharu,” katanya lagi.
Terdahulu, anak sulung Amy Search itu pernah memuat naik sebuah video detik cemas pada bulan lalu menerusi Instagramnya yang menggambarkan rumahnya dimasuki perompak.
Video tersebut kemudiannya mendapat perhatian netizen termasuklah rakan-rakan artis seperti Datuk Fizz Fairuz dan Nabil Ahmad.
Nabila merupakan salah seorang panel juri bagi rancangan terbaharu terbitan Astro Warna yang bakal bersiaran bermula 18 September depan. K! ONLINE


Ramalan banjir boleh diketahui seawal 7 hari
Oleh MOHD RASDAN AHMAD

8 September 2020, 6:38 pm
KUALA LUMPUR – Jabatan Pengairan dan Saliran (JPS) telah menambah baik sistem ramalan dan amaran banjir bagi membolehkan ramalan banjir dibuat tujuh hari sebelum kejadian dijangka berlaku, berbanding sehari sebelum ini.
Pengarah Pusat Ramalan Dan Amaran Banjir Negara, Ir Mohd. Razali Husain berkata, menerusi Program Ramalan dan Amaran Banjir (PRAB) , amaran banjir pula boleh dikeluarkan dalam tempoh dua hari lebih awal berbanding enam jam sebelum ini.
“Menerusi PRAB yang mengeluarkan ramalan dan amaran banjir dengan lebih awal akan memudahkan proses pemindahan dan pengurusan banjir.
“Selama ini amaran banjir yang dapat dikeluarkan adalah dalam enam jam sebelum kejadian dan ini menyukarkan pemindahan serta pengurusan yang sebaiknya,” katanya.
Mohd. Razali berkata demikian ketika sidang akhbar Kempen Ramalan dan Amaran Informasi Banjir (KARIB) di Ampang hari ini.
Tambahnya, dengan projek ini juga ia dapat menyelamatkan lebih banyak nyawa dan harta benda selain mengurangkan kerosakan pada struktur kemudahan awam.

“Agensi penyelamat dapat menyusun strategi operasi pemindahan dengan lebih cekap dan teratur dan memberi masa yang lebih untuk komuniti yang terkesan untuk membuat persiapan rapi.
“Fasa pertama PRAB telah mula beroperasi bagi lembangan sungai Kelantan, Terengganu dan Pahang, manakala fasa kedua sedang dijalankan di 38 lembangan sungai utama seluruh negara,” ujarnya. – K! ONLINE


Warga emas mati dalam bilik air
Oleh KOSMO!

8 September 2020, 5:42 pm
Oleh MOHAMAD FAIZAL HASHIM
JOHOR BAHRU – Seorang lelaki warga emas ditemui mati dalam keadaan terbaring di lantai bilik air rumahnya di Jalan Anggerik 48, Taman Johor Jaya, di sini pagi tadi.
Mangsa, Tai Soon Tee, 70, dipercayai terperangkap di kediamannya sebelum disedari rakan yang berkunjung rumah warga emas terbabit.
Menurut Komander Operasi, PBK II Mohd. Kamal Shaari, rakan mangsa ke rumahnya selepas Soon Tee tidak hadir untuk membuat dialisis di klinik berhampiran.
“Rakan mangsa membuat panggilan kecemasan pada pukul 10.35 pagi sebelum pihak kita ke lokasi kejadian.
“Sebuah jentera Fire Rescue Tender (FRT) dan Pasukan Perkhidmatan Penyelamatan dan Perawatan (EMRS) dari Balai Bomba dan Penyelamat (BBP) Johor Jaya dengan kekuatan seramai tujuh orang bergegas ke tempat kejadian sejurus panggilan diterima,”katanya dalam satu kenyataan di sini hari ini.

Mohd. Kamal berkata, setiba di tempat kejadian, Pasukan Keluaran Operasi (PKO) bertindak membuka pintu rumah dengan menggunakan peralatan khas dan menemukan mangsa yang tidak sedarkan diri terbaring di bilik air.
Katanya, mangsa disahkan meninggalkan dunia oleh pembantu pegawai perubatan Kementerian Kesihatan Malaysia (KKM).
“Mangsa kemudiannya diserahkan kepada polis untuk tindakan lanjut,” katanya.
Mohd. Kamal berkata, operasi terbabit ditamatkan pada pukul 11.20 pagi ini.- K! ONLINE.


Tiada denda bawah Akta 446 sehingga hujung tahun
Oleh KOSMO!

8 September 2020, 5:32 pm
Oleh ISKANDAR SHAH MOHAMED
SHAH ALAM – Kerajaan memberi jaminan tidak akan mengambil tindakan denda terhadap majikan yang melanggari Akta Standard Minimum Perumahan, Penginapan dan Kemudahan Pekerja 1990 (Akta 446) Pindaan 2019 sehingga hujung tahun ini.
Menteri Sumber Manusia, Datuk Seri M. Saravanan berkata, tempoh itu akan digunakan sepenuhnya kementerian untuk memberi kesedaran dan mendidik semua majikan pelbagai sektor di negara ini.
“Walaupun kita telah mengimplimentasikan Akta 446 itu, tindakan mengenakan denda masih dianggap terlalu awal.
“Sudah menjadi tanggungjawab kementerian untuk mendidik majikan terlebih dulu dan kita akan melaksanakannya hingga hujung tahun ini. Denda itu akan menjadi jalan terakhir,” katanya ketika ditemui pemberita selepas merasmikan Seminar Labour Enrichment and Professionalism (LEAP) di sini, hari ini.
Turut hadir, Ketua Setiausaha Kementerian Sumber Manusia, Datuk Jamil Rakon dan Ketua Pengarah Jabatan Hal Ehwal Kesatuan Sekerja (JHEKS) Kamal Pardi.

Justeru, Saravanan mengingatkan majikan supaya tidak mengambil kesempatan sepanjang tempoh pendekatan pendidikan tersebut.
Dalam perkara berasingan, ujar Saravanan, pihaknya sedang mengumpul maklumat terperinci berhubung langkah kerajaan Singapura menawarkan insentif kepada majikan republik itu untuk menggaji pekerja tempatan dalam tempoh enam bulan.
“Saya percaya Singapura akan mengikut standard antarabangsa yang ditetapkan Pertubuhan Buruh Antarabangsa (ILO) iaitu semua pekerja sama termasuk warga asing perlu diberikan layanan yang sama.
“Bagi memastikan nasib rakyat Malaysia yang bekerja di republik itu turut terbela, saya akan berbincang dengan pihak berkaitan selepas menerima maklumat berhubung inisiatif tersebut,” katanya.
Mengulas berhubung gesaan Kongres Kesatuan Pekerja-Pekerja Dalam Perkhidmatan Awam (Cuepacs) mempercepatkan Sistem Saraan Malaysia (SSM) baharu, Saravanan memaklumkan pihaknya mengalukan cadangan penambahbaikan sistem tersebut.
“Kementerian setakat ini belum menerima apa-apa daripada Cuepacs namun bersedia mengkaji cadangan itu sebelum menguatkuasakannya,” katanya. – K! ONLINE


Jangan ganggu keamanan masyarakat Sabah – Hazani
Oleh KOSMO!

8 September 2020, 7:44 pm
Oleh IVAN AMIRUL
KOTA KINABALU – Orang awam di negeri ini diminta tidak menularkan sebarang kenyataan boleh menimbulkan kegusaran dalam kalangan masyarakat.
Pesuruhjaya Polis Sabah, Datuk Hazani Ghazali berkata, masyarakat perlu mengekalkan keamanan dan keharmonian untuk memastikan keselamatan masyarakat sentiasa terpelihara.
“Masyarakat di negeri ini diminta supaya bertenang dengan perkembangan terkini membabitkan penularan wabak Covid-19 di Lahad Datu dan keputusan injuksi di Mahkamah Rayuan membabitkan kerajaan negeri.
“Bagi kes Lahad Datu, saya minta orang ramai jangan menularkan perkara yang tidak pasti selain terus mendapatkan maklumat sahih dari pihak berkuasa.
“Selain itu, saya juga mahu menyentuh berkaitan injuksi di Mahkamah Rayuan supaya masyarakat diminta menerima apa saja keputusan yang akan diumumkan nanti,” katanya.

“Pihak polis akan mengambil tindakan keras kepada pihak yang cuba mengganggu gugat keamanan di negeri ini membabitkan pelbagai isu,” katanya.
Beliau berkata demikian ketika ditemui media selepas Majlis Penyerahan Kenderaan Peronda Baharu Polis Di Raja Malaysia (PDRM) di Ibu Pejabat Polis Kontijen (IPK) Sabah hari ini.
Dalam majlis terbabit, PDRM Sabah menerima sebanyak 25 kenderaan MPV baharu jenis Honda Civic 1.8 daripada Bukit Aman.
Sementara itu, ditanya mengenai persiapan PDRM menjelang Pilihan Raya Negeri (PRN) Sabah, Hazani menegaskan pihaknya sudah bersedia sepenuhnya.
Menurut beliau, semua kawasan-kawasan yang terbabit sudah disusun atur bagi memastikan perjalanan PRN berjalan lancar.
Dalam pada itu, Hazani turut mengesahkan seorang pegawai kanan polis di Keningau dikuarantin selepas disyaki positif Covid-19.
“Pegawai terbabit kini dikuarantin manakala segala langkah mengikut prosedur operasi standard (SOP) dan mengarahkan semua individu rapat supaya menjalani pemeriksaan ujian Swab Covid-19,” katanya. – K! ONLINE


Covid-19: 100 kes baharu, 62 positif di Kluster Benteng
Oleh NOR IDAYU BOSRO

8 September 2020, 6:14 pm
PUTRAJAYA – Kes baharu jangkitan Covid-19 melonjak ke angka tiga digit hari ini selepas merekodkan 100 kes menjadikan jumlah keseluruhan kes dalam negara sebanyak 9,559 dengan kes aktif adalah 295.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, sebanyak 85 kes membabitkan penularan tempatan manakala 15 adalah kes import.
Beliau berkata, daripada 85 kes tempatan, 62 daripadanya dilaporkan di Kluster Benteng LD di Sabah manakala baki sebanyak 23 kes di Kluster Sungai di Kedah.
“Salah seorang anggota petugas kesihatan yang didapati positif di Kluster Sungai didapati telah menjangkiti tujuh ahli keluarganya.
“Mengambil iktibar kejadian ini, kementerian menggesa semua petugas kesihatan dan barisan hadapan pelbagai agensi untuk mengambil serius situasi Covid-19 dalam negara,” katanya pada sidang akhbar di sini hari ini.
Berhubung Kluster Benteng, Noor Hisham berkata, keadaan adalah terkawal kerana ‘terasing’ daripada orang awam berikutan kes-kes positif adalah di lokap tahanan di Ibu Pejabat Polis Daerah Lahad Datu.

“Kluster ini sama seperti kluster-kluster depoh tahanan Imigresen yang berlaku di negara kita sebelum ini,” katanya.
Sementara itu, Noor Hisham berkata, 15 kes import yang dilaporkan semalam mendapat jangkitan dari India, Indonesia, Pakistan dan Filipina.
“Kes dari India mencatatkan angka paling tinggi dengan enam kes dikesan di Selangor, empat di Kuala Lumpur dan satu di Negeri Sembilan.
“Selain itu, kes Indonesia dikesan di Selangor dengan dua kes manakala masing-masing satu kes di Selangor dan Kuala Lumpur dari Pakistan serta Filipina,” katanya. – K! ONLINE


Jalani penggambaran di Xinjiang, filem Mulan diboikot
Oleh KOSMO!

8 September 2020, 7:15 pm
HONG KONG – Filem terbaharu terbitan Disney, Mulan berdepan ancaman boikot daripada peminat filem seluruh dunia apabila dikatakan menjalankan penggambaran di wilayah yang didakwa ditindas kerajaan China, Xinjiang hari ini.
Ancaman itu timbul selepas pendedahan terhadap kredit akhir filem tersebut memaparkan ucapan terima kasih kepada lapan agensi kerajaan di wilayah berkenaan.
Felo Kanan Asia Society, Isaac Stone Fish berkata, Mulan yang mula disiarkan di saluran televisyen Disney+ disifatkan sebagai filem terbitan Disney yang paling bermasalah.
“Disney telah mengucapkan terima kasih kepada empat jabatan propaganda dan sebuah biro keselamatan awam di Xinjiang iaitu wilayah di barat laut China yang menghadapi krisis pencabulan hak asasi manusia terburuk di dunia,” katanya.
Sementara itu, seorang penggiat seni China yang bermastautin di Melbourne, Badiucao berkata, dia kini sedang menghasilkan satu siri komik memaparkan watak Mulan sebagai pengawal di salah satu kem tahanan di Xinjiang untuk menyindir filem baharu Disney berkenaan.
“Ia adalah satu masalah besar dan tiada alasan untuk itu kerana sudah jelas terdapat bukti apa yang sedang berlaku di Xinjiang ketika ini.

“Disney berat sebelah kerana mereka menyokong kuat gerakan hak asasi di barat termasuk MeToo dan Black Lives Matter, tapi dalam masa sama menutup sebelah mata mengenai pelanggaran hak asasi di China,” ujarnya.
Kumpulan hak asasi manusia, ahli akademik dan wartawan telah mendedahkan tindakan keras terhadap masyarakat Islam Uighur dan Kazakh di Xinjiang termasuk penempatan dalam kem besar-besaran, penghapusan identiti, buruh paksa serta sekatan pergerakan dan beragama yang ketat. – AFP


Jangan ganggu keamanan masyarakat Sabah – Hazani
Oleh KOSMO!

8 September 2020, 7:23 pm
Oleh IVAN AMIRUL
KOTA KINABALU – Orang awam di negeri ini diminta tidak menularkan sebarang kenyataan boleh menimbulkan kegusaran dalam kalangan masyarakat.
Pesuruhjaya Polis Sabah, Datuk Hazani Ghazali berkata, masyarakat perlu mengekalkan keamanan dan keharmonian untuk memastikan keselamatan masyarakat sentiasa terpelihara.
“Masyarakat di negeri ini diminta supaya bertenang dengan perkembangan terkini membabitkan penularan wabak Covid-19 di Lahad Datu dan keputusan injuksi di Mahkamah Rayuan membabitkan kerajaan negeri.
“Bagi kes Lahad Datu, saya minta orang ramai jangan menularkan perkara yang tidak pasti selain terus mendapatkan maklumat sahih dari pihak berkuasa.
“Selain itu, saya juga mahu menyentuh berkaitan injuksi di Mahkamah Rayuan supaya masyarakat diminta menerima apa saja keputusan yang akan diumumkan nanti,” katanya.

“Pihak polis akan mengambil tindakan keras kepada pihak yang cuba mengganggu gugat keamanan di negeri ini membabitkan pelbagai isu,” katanya.
Beliau berkata demikian ketika ditemui pemberita selepas Majlis Penyerahan Kenderaan Peronda Baharu Polis Diraja Malaysia (PDRM) di Ibu Pejabat Polis Kontijen (IPK) Sabah hari ini.
Dalam majlis terbabit, PDRM Sabah menerima sebanyak 25 kenderaan MPV baharu jenis Honda Civic 1.8 daripada Bukit Aman.
Sementara itu, ditanya mengenai persiapan PDRM menjelang Pilihan Raya Negeri (PRN) Sabah, Hazani menegaskan pihaknya sudah bersedia sepenuhnya.
Menurut beliau, semua kawasan-kawasan yang terbabit sudah disusun atur bagi memastikan perjalanan PRN berjalan lancar.
Dalam pada itu, Hazani turut mengesahkan seorang pegawai kanan polis di Keningau dikuarantin selepas disyaki positif Covid -19.
“Pegawai terbabit kini dikuarantin manakala segala langkah mengikut prosedur operasi standard (SOP) dan mengarahkan semua individu rapat supaya menjalani pemeriksaan ujian swab Covid-19,” katanya. – K! ONLINE


Suspek utama kes pukul dengan kayu hingga mati ditahan polis
Oleh MUHAMAD TARMIZE MOHD NOR

8 September 2020, 5:27 pm
SUNGAI SIPUT – Polis berjaya menahan suspek utama kes pergaduhan dua lelaki sehingga menyebabkan seorang pemuda maut di Kampung Jalong minggu lalu.
Lelaki dikenali Amy, 30, yang dicari polis sejak seminggu lalu itu ditahan sepasukan anggota Bahagian Siasatan Jenayah Ibu Pejabat Polis Daerah (IPD) Sungai Siput di sebuah rumah di Pengkalan, Ipoh pada pukul 12.30 tengah hari semalam.
Ketua Polis Daerah Sungai Siput, Superintendan Mohd. Khaizam Ahmad Shahabudin berkata, suspek yang melarikan diri selepas kejadian itu cuba bersembunyi di kediaman saudaranya di Ipoh.
“Selepas menjalankan siasatan dan hasil maklumat diterima, polis berjaya menjejaki suspek sekali gus menahannya di lokasi tersebut.
“Polis percaya dapat menyelesaikan kes tersebut selepas menangkap suspek,” katanya ketika dihubungi hari ini.
Tambah Mohd. Khaizam, suspek kini ditahan reman selama tujuh hari bermula hari ini sehingga 14 September depan mengikut Seksyen 302 Kanun Keseksaan kerana membunuh.

Kosmo! pada Jumaat lalu melaporkan, seorang lelaki bertindak melampaui batas apabila memukul kenalannya menggunakan sebatang kayu sehingga mengalami kecederaan parah dalam satu pergaduhan di hadapan sebuah rumah di Kampung Jalong di sini 1 September lalu.
Mangsa, Mohd. Izar Mohamad Anuar, 22, yang cedera parah di bahagian muka dan kepala itu bagaimanapun meninggal dunia di Hospital Raja Permaisuri Bainun, Ipoh dua hari kemudiannya. – K! ONLINE


Kakitangan kerajaan rugi RM586,000
Oleh KOSMO!

8 September 2020, 4:59 pm
Oleh ROSLIZA MOHAMED
KOTA BHARU – Seorang wanita yang merupakan kakitangan kerajaan berputih mata apabila dia mengalami kerugian sebanyak RM586,000 akibat ditipu sindiket Macau Scam dalam kejadian di Pasir Mas dua bulan lalu.
Ketua Jabatan Siasatan Jenayah Komersial (JSJK)  Kelantan, Superintendan Ahmad Azizul Mohamed berkata, mangsa berusia lingkungan 40-an mendakwa menerima panggilan telefon daripada suspek yang memaklumkan bahawa dia terlibat dalam kes penggubahan wang haram bernilai RM1.48 juta.
Menurutnya, dalam perbualan telefon itu, suspek memperkenalkan diri sebagai anggota polis berpangkat sarjan di Ibu Pejabat Polis Kontinjen (IPK) di Malaysia Timur.
“Pada masa sama, mangsa kemudian dihubungi oleh beberapa suspek lain yang menyamar sebagai pegawai polis termasuk pegawai penyiasat jenayah penggubahan wang haram.
“Selama beberapa hari mereka berhubung bagi tujuan siasatan dan mangsa tidak dibenarkan memaklumkan kepada sesiapa termasuk keluarga atau kenalan kerana ia sulit,” katanya ketika dihubungi Kosmo! hari ini.

Menurut Ahmad Azizul, suspek yang menyamar sebagai pegawai kanan polis berpangkat Inspektor menghantar satu imej waran tangkap ke atas mangsa melalui aplikasi WhatsApp bagi menangkap dan membawa mangsa ke IPK tersebut pada hujung Julai lalu.
Katanya, selepas itu, mangsa turut dihubungkan kepada suspek lain yang menyamar pegawai kanan polis berpangkat asisten superintendan yang sudi membantu menyelesaikan masalah.
“Dalam masa yang sama, suspek memperdayakan mangsa untuk membuat beberapa transaksi pindahan wang sehingga melebihi RM200,000 ke dalam akaun bank peribadi milik pihak ketiga.
“Mangsa juga telah diperdaya suspek untuk membuat tiga pinjaman bank berjumlah RM370,000 dengan tiga institusi perbankan berbeza dalam tempoh 30 hari dengan kesemua pinjaman tersebut diluluskan dan dikreditkan ke dalam akaun bank miliknya,” katanya.
Mengulas lanjut, Ahmad Azizul berkata, mangsa turut diarahkan untuk menyerahkan butiran perbankan internet berserta nombor TAC bagi ketiga-tiga akaun milik mangsa kepada suspek.
“Mangsa menyedari ditipu setelah berkongsi apa yang telah berlaku dengan ahli keluarganya sebelum membuat laporan polis di Ibu Pejabat Polis Daerah (IPD) Pasir Mas pada 6 September lalu selepas rugi RM586,000.
“Penipuan Macau Scam itu merupakan kes yang terbesar dilaporkan setakat ini di Kelantan,” katanya. – K! ONLINE


Kerajaan Selangor akan rujuk kes Sungai Gong dengan Jabatan Peguam Negara
Oleh KOSMO!

8 September 2020, 4:55 pm
Oleh MOHAMAD NAUFAL MOHAMAD IDRIS
SHAH ALAM – Kerajaan Selangor akan merujuk kes pencemaran Sungai Gong, Khamis lalu kepada Jabatan Peguam Negara.
Menteri Besar Selangor, Datuk Seri Amirudin Shari berkata, pihaknya akan berhubung dengan jabatan tersebut dalam kes berkenaan serta kes pencemaran sungai yang berlaku di Bestari Jaya pada Mac lalu.
“Pagi ini saya telah bertemu dengan Penasihat Undang-undang Kerajaan Negeri Selangor, Datuk Salim Soib, Pengarah Lembaga Urus Air Selangor (LUAS), Datuk Ir. Hashim Osman dan Pengarah Jabatan Alam Sekitar (JAS), Nor Aziah Jaafar.
“Kerajaan negeri akan berhubung dengan pihak Jabatan Peguam Negara untuk memperinci serta mengemaskini pelaporan berkenaan insiden pencemaran sungai di Selangor termasuk kes yang terbaharu,” katanya dalam satu kenyataan hari ini.
Dalam pada itu, Amirudin menzahirkan penghargaannya terhadap Peguam Negara, Tan Sri Idrus Harun kerana memberikan maklum balas terhadap kenyataannya semalam, yang menyatakan jabatan tersebut tidak dirujuk oleh kerajaan Selangor berhubung kes yang berlaku, Mac lalu.

Semalam, Idrus menafikan dakwaan Amirudin bahawa Jabatan Peguam Negara tidak mengambil sebarang tindakan selepas kerajaan negeri selesai menyiasat kes pencemaran air pada April lalu.
Idrus menegaskan, Jabatan Peguam Negara hanya dimaklumkan bahawa terdapat kertas siasatan yang dibuka oleh agensi yang berkaitan dan kertas siasatan itu sedang dilengkapkan sebelum dirujuk ke Jabatan Peguam Negara untuk arahan selanjutnya. – K! ONLINE


Saman tetap saman – Ayu Puteh
8 September 2020, 5:26 pm
PETALING JAYA – Penerbit dan pemilik syarikat produksi Pencil Pictures & Records Sdn. Bhd., Datuk Normashayu Puteh memfailkan saman terhadap sebuah platform jualan dalam talian atau e-dagang yang menjual filem Ada Apa Dengan Dosa (AADD) dengan harga RM1.
Meskipun iklan filem tersebut sudah pun dipadam dalam platform jualan terbabit, namun Normashayu atau Ayu berkata, pihaknya akan tetap meneruskan saman kerana enggan membiarkan jenayah cetak rompak berleluasa.
FILEM Ada Apa Dengan Dosa akan memasuki pawagam pada 10 September nanti.
“Selepas mengumumkan mahu menyaman pihak yang bertanggungjawab dalam kes ini awal Ogos lalu, saya dapati filem AADD sudah pun dipadam daripada platform itu setengah jam kemudian.
“Bagaimanapun, saman akan tetap diteruskan sebab hak cipta kami sebagai pengkarya tidak boleh sewenang-wenangnya dicetak rompak,” ujarnya ketika ditemui usai majlis tayangan filem AADD di Damansara, Petaling Jaya, dua hari lalu.
Filem AADD yang diarahkan oleh Rahila Ali akan mula memasuki pawagam tempatan pada 10 September ini selepas ditayangkan secara eksklusif menerusi saluran berbayar Astro First pada 4 Jun lalu.
Ayu juga akan menyerahkan kepada pihak berkuasa untuk menjalankan siasatan terperinci sekiranya kes cetak rompak AADD didalangi oleh orang dalam sama ada daripada produksinya sendiri.

“Saya tidak pernah serik untuk menayangkan sebarang karya menerusi saluran Astro First selepas ini. Cuma saya dapati filem yang dijual menerusi dalam talian itu ada yang tidak mempunyai logo Astro First dan berdurasi penuh.
“Jika ini berkaitan dengan orang dalam, itu saya tidak tahu. Apa-apa pun, saya hanya menyerahkan kes ini kepada pihak berkuasa untuk menyiasat lanjut,” katanya.
Terdahulu awal Ogos lalu, Ayu meluahkan rasa kecewanya selepas mengetahui filem AADD yang dilaburkan dengan kos sebanyak RM2 juta itu dijual pada harga RM1 menerusi platform jualan dalam talian. K! ONLINE


Hannah Delisha sudah bertudung?
Oleh MOHD. HAIKAL ISA

8 September 2020, 4:04 pm
KUALA LUMPUR – Ruangan komen Instagram satu hantaran foto pelakon Hannah Delisha dihujani banyak ucapan tahniah dan doa apabila pelakon itu memuat naik sekeping foto dirinya bertudung.
Kira-kira 22 jam lalu, Hannah atau nama sebenarnya, Hannah Adlina Blackburne Birch, 23, berkongsi sekeping foto dalam Instagram dengan kapsyen ringkas: “Alhamdulillah”
Perkongsian itu mendapat ucapan tahniah dan doa daripada rakan-rakan artis seperti Nelydia Senrose, Lisa Surihani, Saharul Ridzwan dan Nadia Brian.
Tidak terkecuali, ramai netizen turut mendoakan pelakon wanita berwajah Pan-Asian itu istiqamah dengan imej baharunya.
“A sight for sore eyes you are (peribahasa yang membawa maksud seseorang itu sangat cantik),” tulis Lisa dalam ruangan komen foto tersebut.
Seorang pengguna Instagram menulis: “Semoga Allah memberikan jalan taufik dan hidayah serta selalu istiqamah menuju jalan yang dirindukan syurga.”

Setakat pukul 4 petang tadi, perkongsian foto Hannah bertudung mendapat 200,000 tanda suka (like) dengan hampir 3,000 komen dalam Instagram.
Bagaimanapun, usaha Kosmo! Online untuk mendapatkan pengesahan sama ada benar pelakon kelahiran Singapura itu sudah bertudung atau sebaliknya masih belum menemui hasil kerana panggilan telefon tidak berjawab. – K! ONLINE


Koperasi terjejas pandemik Covid-19 akan dibantu
Oleh KOSMO!

8 September 2020, 5:17 pm
Oleh SITI A’ISYAH SUKAIMI
PUTRAJAYA – Kementerian Pembangunan Usahawan dan Koperasi (MEDAC) akan menyalurkan bantuan pemulihan kepada koperasi yang terjejas ekoran pandemik Covid-19 berdasarkan keperluan dan kajian.
Menterinya, Datuk Seri Dr. Wan Junaidi Tuanku Jaafar berkata, beliau akan meminta Suruhanjaya Koperasi Malaysia (SKM) untuk melaksanakan kajian itu sebelum bantuan tersebut disalurkan.
“Bantuan ini disampaikan secara strategik dan semalam saya ada menerima lima atau enam WhatsApp dari Sarawak serta Perlis bertanyakan bila bantuan akan disampaikan kepada koperasi.
“Saya akan minta SKM buat kajian yang memerlukan bantuan sebagaimana kita laksanakan di Malakat Mall baru-baru ini.
“Insya-Allah kita akan bantu (koperasi) di seluruh negara kalau ada keperluan mengikut kajian oleh pihak SKM,” katanya pada sidang akhbar di sini hari ini.

Beliau berkata demikian pada Program Kenali Koperasi bersempena Mesyuarat Agung Permulaan Koperasi Kementerian Pembangunan Usahawan dan Koperasi Berhad (Koperasi MEDAC Berhad).
Sebelum ini, SKM menyampaikan bantuan kepada tiga koperasi berjumlah RM3 juta dalam satu majlis di Malakat Mall, Cyberjaya.
Tiga koperasi tersebut menerima bantuan masing-masing RM1 juta ialah Koperasi Sawah Sempadan Tanjung Karang Berhad, Koperasi Jabatan Penjara Malaysia dan Koperasi Permodalan Felda Malaysia Berhad. – K! ONLINE


Curi telefon bimbit, bekas sukarelawan APM didenda RM2,000
Oleh NUZULSHAM SHAMSUDDIN

8 September 2020, 3:36 pm
KUALA LUMPUR – Padah mencuri sebuah telefon bimbit di pusat kuarantin di sebuah hotel, seorang bekas sukarelawan Angkatan Pertahanan Awam Malaysia (APM) didenda RM2,000 oleh Mahkamah Majistret di sini hari ini.
Majistret Tawfiq Affandy Chin menjatuhkan hukuman itu terhadap Shar Iman Shamsir ,33, selepas dia mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh menjalani hukuman penjara dua bulan, sekiranya dia gagal membayar denda itu.
Mengikut pertuduhan Shar Iman didakwa telah mencuri sebuah telefon bimbit jenis Samsung A30 milik Supriadi Man ,21, yang merupakan warga Indonesia di dalam bilik gerakan pusat kuarantin Hotel Swiss Garden di Jalan Pudu di sini pukul 4 petang pada 4 September lalu.
Berikutan itu pertuduhan dikemukakan mengikut Seksyen 379 Kanun Keseksaan yang memperuntukkan hukuman penjara sehingga tujuh tahun atau dengan denda atau kedua-duanya jika sabit kesalahan.
Terdahulu Timbalan Pendakwa Raya, Nurilya Ellyna Nor Azmal memohon mahkamah mengenakan hukuman setimpal sebagai pengajaran kepada tertuduh dan orang lain agar tidak melakukan kesalahan sama.

Bagaimanapun, tertuduh yang tidak diwakili peguam merayu hukuman ringan dengan alasan dia merupakan penanggung tunggal keluarga dan mempunyai anak-anak yang masih kecil. – K! ONLINE